Abraham Larrañaga, artearen bideak erakusten - Zumaia - Baleike.eus\nAbraham Larrañaga, artearen bideak erakusten\nJuan Luis Romatet 2020-08-15 09:41\nIlustrazioa: Irene Irureta eta Karmele Gorroño\nEszenatokietan ikusi izan dugu Abraham Larrañaga, The Grace of Dionysus hirukoteko kidea, baxua sorbaldatik zintzilik duela, blues, rock edo garaje doinuekin aurrera eta atzera mugitzen. Lana, baina, askoz leku isilago batean egiten du; Donostiako San Telmo museoko aretoetan, hain zuzen ere, aldi baterako erakusketetako gidari.\nOrain urtebete hasi zen lan honetan San Telmo museoan, Donostia Kulturak azpikontratatua duen enpresa baten bidez. Martxoaren erdi aldera, baina, koronabirusak sortutako krisialdiagatik, aldi baterako enplegu erregulazioko espedientea aplikatu zioten, beste langile askori bezala. Elkarrizketa hau egiteko hitzartuta genuen egun horretan bertan albiste on bat jaso zuen: ekainaren amaieran lanera itzuliko zen, eta bisitariei Deabrua ote erakusketako xehetasunak azaltzeko aukera izango zuen berriro. Erakusketa hori, berez, maiatzaren azken egunetan zen amaitzekoa, baina abuztu bukaerara arte luzatuko dute. “Gidatu dudan azken erakusketa da, eta oraindik gogoan daukat”, dio kafea ahora eramaten duen bitartean.\nArtearen arlo desberdinak maite izan ditu Larrañagak txikitatik. “Txikia nintzenetik izan dut artearekiko interesa, eta zinemarekin interes hori handitu egin zen”, dio. Oraindik gogoan ditu gazte, oso gazte, zela Stanley Kubrick zinemagilearen film batzuk ikusteak sorrarazi zizkion sentsazioak. “Lehena ikusten 2001: a space oddyssey izango zen. Ez nekien zer esan nahi zuen, baina filma eginda zegoen modua enigmatikoa zen. Baina inpaktu handiena sortu zidana Kubricken beste pelikula bat izan zen, Full metal jacket. 12 urterekin ikusi nuen”.\nHistoria ere gogoko izan du betidanik, eta ikasketak egiterako orduan bi zaletasunak uztartzen zituen karrera aukeratu zuen: Artearen Historia. “Hasieran Historia ikasi behar nuen, baina ikusten nuen zerbait falta zitzaiola. Artearen Historiak beste kutsu bat du. Historian zehar errepresentazio artistiko desberdinak izan dira, gizateriaren hasieratik gaur egunera arte: gizakiaren pentsaera jasotzen da hor. Historia ikasketei falta zitzaion puntu hori aurkitu nuen hor”. Historia eta arteaz gain, filosofia, literatura edota formen analisia ere ikasi zituen karrera horretan. “Artearen Historian zehar zer teoria eta zer mugarri egon diren ere azaltzen da”.\n“Lagun bati bere amak galdetu zion ea zer ikasi behar zuen. Lagunak erantzun zion Humanitateetan eta Letretan aritu nahi zuela, eta Artearen Historia edo Historia ikasiko zuela. ‘Ah, beraz, kamarero izan nahi duzu?’, erantzun zion amak. Niri inork ez dit hori esan, baina egia da karrera hau ikasi dugunontzat lan mundua kaskar samar dagoela”, dio Larrañagak. Behin karrera amaituta, praktika batzuk egin zituen, eta bai, ostalaritzan ere aritu zen. “Ez daukat arazorik kamarero lanetan aritzeko”, dio. Ikasitako arloan mugitzeko aukera ere izan zuen, baita ere. “Muntaketa batzuk egiten lagundu nuen, eta proiektu bat ere egin nuen lagun batekin; instituzio publiko batzuetan aurkeztu genuen, baina ez zuen harrera onik izan”.\nLagun baten bidez izan zuen orain egiten duen lanaren berri. “Jakin nuen jendea behar zutela, curriculuma aurkeztu nuen, eta dirudienez gustatu zitzaien”. San Telmo museoan lanean hasi zenetik hiru erakusketa gidatu ditu. “Lehenengoa Hello, Robot izan zen. Robotei buruzko erakusketa bat zen; errepresentazio artistiko batzuk bazeuden, baina ludikoagoa zen. Etorkizunean izan litekeen gizarte hipotetiko baten irudia ematen zuen, baita robotekiko dugun pentsaera anbibalentea ere: robotak etsaiak dira, baina baita lagunak ere”. Ulm diseinu eskolaren inguruko erakusketa ere gidatu zuen. “Bauhausen ondoren Alemanian izan zen eskola da. Ikusle batzuek zioten erakusketa konplexua zela edo, behintzat, aridoa. Niri ez zitzaidan hala iruditu; oso interesgarria zen, atzetik bazegoelako nondik heldu, Bauhaus edo arkitektura aldetik”.\nBisita gidatu horien iraupena, normalean, ordubete ingurukoa izaten dela dio. “Iraupen horretako bisitak izatea gomendatzen da museografian, ordubeteren ondoren atentzioa galtzen dugulako. Hala diote. Ordubete, bi ordu gehienez. Jendeari parte hartzen uzten diogu, galderak ere egiten dizkiozu. Bestela, onartu behar da, erakusketa batzuen kasuan bereziki, astuna izan daitekeela”.\nEkintza hauetan denetariko jendeak parte hartzen duela dio. “Adinekoak joaten dira, bai, agian denbora gehiago dutelako. Baina 20-25 urte inguruko bisitariak ere etortzen dira. Museo batera joateko denbora behar duzu, baina baita interesa ere. Gurasoak seme-alabekin ere etortzen dira; kulturaren inguruko interesa dute, eta badirudi seme-alabei transmititu nahi dietela”.\nArtea eztabaidarako gaia ere izaten da batzuetan. “Bisita batzuetan eztabaida talde txikiak sortzen dira, eta elkarren artean ezagutzen ez diren bisitariek osatzen dute. Obra artistiko bat bada, haren zentzuaren inguruan eztabaidatzen dute. Gidari bezala, edo artearen historian aditua naizelako, galderak egiten dizkidate, eta amaieran eskertu ere egiten dute. Interakzio horrek dinamika aldatzen ere laguntzen dizu, baina diskurtsoa moldatzeko aukera ere baduzu bestela ere. Ikusten baduzu bisita nahiko planoa geratzen ari dela, beste gai bat jartzen duzu, agian ez hain sakona, eta interesgarriagoa. Psikologia pixka bat ere landu behar duzu, eta umore pixka bat erabili ere bai”.\nMuseoaren urte osoko programazioaren berri izaten dute gidariek, eta denbora ere bai prestatze lanetarako. “Museoak erakusketetako gidoia prestatzen du. Informazio horrekin liburutegira joaten zara, sakontzera. Gero, erakusketako komisarioa etortzen da, eta hark esaten du erakusketa nondik eraman nahi duen”. Aurreko erakusketa desmuntatu eta berria muntatu bitarteko denbora horretan izaten du denbora ikasteko. “Guk, hala ere, oinarri bat badugu, background bat, eta gidoian jasotzen ez diren xehetasunak ematen ditugu. Adibidez, Deabrua ote erakusketa bruegeldarren inguruan da, eta bisitariei esaten diet Berpizkundeko margo asko aurretik egindako grabatuetan oinarritzen zirela. Horregatik, Berpizkundeko margo batzuetan motibo berberak agertzen dira, figura beraiek, margolari desberdinen lanetan. Baina horrek ez du esan nahi kopiak direnik”. Azken erakusketa honen informazioa ondo barneratuta du, eta pasioarekin hitz egiten du haren inguruan. Gidari izateko kulturarekiko interesa eta pasioa izatea beharrezkoa dela uste du. “Interes hori ez baduzu, gero igarri egiten da bisitari kopuruan”.\nGaldetuta ea zer erakusketa gidatu nahiko lukeen, ez du artista edo gai berezirik proposatzen. “Arte garaikidea gehiago interesatzen zait, baina beste estiloekin ez dut arazorik. Artearen mundua oso zabala da, eta gidari bezala denak gustatzen zaizkit. Izango dira besteak baino gutxiago interesatzen zaizkidanak, eta agian izango da erakusketa bat gustatzen ez zaidana. Baina lanean ari naiz, eta denetik ikasten duzu. Denak ematen dizu zerbaitetarako soluzioren bat”.\nMuseoen mundua “polemikoa, konplexua” dela dio Larrañagak, baina “baita beharrezkoa ere”. “Batzuek diote museoak gaur egungo elizak direla, era sinboliko batean esanda; sakralizatu egiten direla garaiko objektu edo errepresentazio artistiko batzuk. Obrak erlikia bezala ikusten dira. Beste batzuek diote museoak dendak direla; gehienetan, bukaeran denda batean bukatzen duzu. Gauza bat da artearen mundua eta bestea artearen industria. Literaturan, politikan edo beste arloetan bezala, hemen ere kritikoa izan behar da. Iritzia izan behar dugu, baina osatutako iritzi bat. Artearen mundura burua zabalik duzula joan behar duzu, baina ikasita ere bai, agian”.\nGidari bezala gustura dagoela dio Larrañagak, baina etorkizunera begira arteari lotutako beste lanbide batean ikusi nahiko luke bere burua. “Gidari izatea momentuz ondo datorkit, eta une baterako lana bezala ikusten dut. Baina irakaskuntzan edo ikerketan ikusten dut neure burua, edo arte instalazioak muntatzen laguntzen. Arteko komisario izatea? Hori ardura handia da, diskurtso horretan gauza asko sartzen dira eta”.\nAdina: 36 urte.\nIkasketak: Artearen Historia Gasteizen, eta Erakusketen eta Arte Garaikideen inguruko Masterra.\nLanbidea: aldi baterako erakusketen gidaria San Telmo museoan.\nLanetik ateratzean gogoko du... Zinea, irakurtzea, lagunekin egotea, musika eta beste taldeen kontzertuetara joatea.


Jena - Wikipedia, entziklopedia askea.\nJena Alemania erdialdeko hiria da, Saale ibaiaren ertzean dagoena (Gerako eskualdea, Turingia). 105,129 biztanle ditu (2010-12-31).\nThomas Nitzsche (en)\n07751, 07743, 07745, 07747 eta 07749\n50°55′38″N 11°35′11″E / 50.9272°N 11.5864°E / 50.9272; 11.586450°55′38″N 11°35′11″E / 50.9272°N 11.5864°E / 50.9272; 11.5864\nSaale-Holzland-Kreis (en) eta Weimarer Land (en)\n111.407 (2019ko irailaren 30a)\nBeit Yala (en) , Lugoj (en) , Porto, Erlangen, Berkeley (Kalifornia), San Marcos (Nikaragua), Aubervilliers eta Ajaccio\nJena Saale ibarrean kokaturik dago Berlindik 200 kilometro hego-mendebaldera eta Munichetik 350 kilometro iparraldera.\n1182koa da Jenari buruzko lehen aipamena. 1230ean jaso zuen hiri-gutuna eta berehala harresiak jaso zituen, izan ere herri eslaviarrekiko mugan baitzegoen hirira.\nFrantziar gudarosteak Jenako batailan. Henri Chartierren marrazkia (1895)\nXVI. mendean hiru monasterio zeuden Jenan eta berehala onartu zuen Jenak Erlijio Errefoma. Martin Lutero bera ere sarritan izan zen hirian. Garai hartakoa da Unibertsitate ospetsua ere. Unibertsitateak ikasleak erakarri zituen eta 1800 artean Alemaniako erdigune kulturala bihurtuz joan zen. 1806an, Napoleonen gudarosteak Prusiako eta Saxoniako armaden aurrean nagusitu ziren Jenan.\nXIX mendean industrializazioa iritsi zen. Fama handia hartu zuen besteak beste Carl Zeiss-en mikroskopio eta tresna optikoen fabrikak. 1876an trena iritsi zen eta 1903an tranbia ezarri zuen Jenak. 1919 eta 1926 artean hiru behatoki astronomiko eraiki zituen Carl Zeissek.\nBigarren Mundu Gerran kalte handiak nozitu zituen hiriak, eta gerraren ondoren berriro eraiki zuten. 1945ean Sobiet Batasunaren okupazio eremuan gelditu zen eta Ekialdeko Alemanian sartu zuten Turingia estatuarekin batera.\nGarrantzitsuak dira optika-gaiak, argazki-kamerak, kimika-industria eta kristalgintza.\nUnibertsitate ospetsua du, 1558. urtean sortua; han izan ziren irakasle Hegel, Fichte, Schelling, Schlegel eta Schiller.\nGarai gotikoko eraikuntza bikainak ditu: Bigarren Mundu Gerrako triskantzak gorabehera, eraikin bikainak kontserbatu ditu, halere, Jenak, XIV. mendeko udaletxea eta Sant Michael eliza (XV. m.), bereziki. Aipatzekoak dira era berean hirian dauden 15 museoak\nJena ondorengo hiriekin senidetua dago:\nSan Marcos (Nikaragua)\nBerkeley (California) (AEB)\nAzken aldaketa 24 urtarrila 2022(e)an, 20:49(e)tan\nOrriaren azken aldaketa: 24 urtarrila 2022, 20:49.


Boeing - Wikipedia, entziklopedia askea.\nHegazkinen enpresa fabrikatzaile estatubatuarra\nBoeing munduko merkataritzako hegazkinen fabrikatzailerik handiena da. Estatubatuarra da, eta hegazkin militarrak, helikopteroak eta espazio-ontziak ere egiten ditu. 1916an William Boeingek Pacific Aero Products konpainia sortu zuen, gero Boeing izena hartuko zuena. Lehenengo arrakasta 1924an estatubatuar armadarako egindako M-15 biplanoarekin lortu zuen, eta urtebete geroago, herrialde hartako posta-zerbitzu federala egingo zuten hegazkinekin. 1928an United Aircraft and Transport Corporation industria-taldea sortu zuen; bertan biltzen ziren enpresa aeronautiko garrantzitsuenak eta United Airlines aire-konpainia. Ondoren, posta-garraiorako hegazkin iraultzaile bat asmatzeaz gainera, 1933an Boeing 247a aurkeztu zuen, 10 bidaiarirentzako hegazkin berritzailea. Garraiorako ur-hegazkinak ere egin zituen. Bigarren Mundu Gerran, inoiz izan ziren bonbaketaririk handienak egiten hasi zen, eta bereak ziren Japonian bonba atomikoak jaurti zituztenak. Gerra amaieran, ozeanoak zeharka ditzakeen hegazkinaren aurrekoa izan zena diseinatu zuen. Harrezkero fabrikatu dituen merkataritza, garraio eta bidaiarien hegazkin guztiak berritzaileak eta bere alorrean lehenak izan dira.\nkapital irekiko enpresa, negozioa, aerospace manufacturer (en) , enpresa, weapons manufacturing company (en) eta rail vehicle manufacturer (en)\naerospace industry (en) , industria aeronautikoa, space-based economy (en) , arms industry (en) , aircraft construction (en) eta space industry (en)\nWorld Wide Web Consortium eta Wi-Fi Alliance\nDow Jones Industrial Average, competition between Airbus and Boeing (en) eta S&P 500\nBoeing Canada (en) , Boeing International Corporation India Private Limited (en) , Boeing UK (en) , Boeing Helicopters (en) , Boeing Capital (en) , Boeing Commercial Airplanes (en) , Boeing Phantom Works (en) , Boeing Australia (en) , Boeing Defense, Space & Security (en) , McDonnell Douglas, Boeing Spain (en) , Alteon Training (en) , Boeing Aircraft Holding Company (en) , Insitu (en) eta Jeppesen (en)\n153.000 (2018ko abenduaren 31)\nBoeing 747, Boeing 777, Boeing 737, Boeing 757 (en) , Boeing 787, Boeing 767, McDonnell Douglas F/A-18 Hornet, McDonnell Douglas F-15 Eagle, Boeing C-17 Globemaster III, Boeing Vertol CH-47 Chinook (en) , Boeing AH-64 Apache, P-8 Poseidon (en) , Boeing 707, Boeing 717, Boeing 727, space technology (en) eta Boeing 720 (en)\nBoeing Commercial Airplanes (en) , Boeing Defense, Space & Security (en) eta Boeing Capital (en)\nDennis Muilenburg (en) eta Dave Calhoun (en)\nRobert A. Bradway (en) , Dave Calhoun (en) , Lynne Doughtie (en) , Edmund Giambastiani (en) , Lynn Good (en) , Stayce Harris (en) , Akhil Johri (en) , David Joyce (en) , Larry Kellner (en) , Steve Mollenkopf (en) , John M. Richardson (en) eta Ron Williams (en)\nEgoitza nagusi (2001–)\nU.S. corporation (en) eta kapital irekiko enpresa\nThe Vanguard Group (en) , T. Rowe Price (en) , Newport Trust (en) eta BlackRock\nBoeing Helicopters (en) , Jeppesen (en) , Boeing Defense, Space & Security (en) , Boeing Phantom Works (en) , Boeing International Headquarters, United Launch Alliance (en) , United Space Alliance (en) , Boeing Plant 1 (en) , Inventory Locator Service (en) eta Boeing Commercial Airplanes (en)\n117.359.000.000 US$ (2018ko abenduaren 31)\n76.559.000.000 US$ (2019)\n10.460.000.000 US$ (2018)\n19.637.000.000 US$ (2018)\n193.200.000.000 US$ (2018ko abenduaren 31)\n1916ko uztailaren 15a\n1961eko martxoaren 21a\nWilliam Boeing (en)\nMcDonnell Douglas, North American Aviation (en) , Rockwell International (en) eta North American Rockwell (en)\nAzken aldaketa 4 urria 2021(e)an, 21:13(e)tan


Patxi Baztarrika: "Elkarlana areagotu egin beharko dugu baliabideei etekin handiagoak ateratzeko" - Debagoiena - Goiena.eus\nEneko Azkarate Laspiur 2013-05-20 14:00\nJarraipena ere bada, jakina. 2005-2009 legealdian ezarri genituen Euskararen Aholku Batzordearen oinarri nagusiak, Euskara 21 izenburukoak. Oinarriak hor daude eta horiek garatzea da egitekoa. Baina, ezer ez da berdin eta gauzak aldatu egin dira. Beste testuinguru politiko batean gaude…\nBi gauza nabarmendu ditugu: batetik, helduen euskalduntzea jendarte elebidun orekatua lortzeko. Horretarako, pertsona elebidunak behar ditugu. Eta, hortaz, euskaltegiek 2013an izango dute 2012an izan zuten finantzazio bera, nahiz eta Jaurlaritzak %10 gutxiago izan gastatzeko. Gainera, ikasleentzako dirulaguntzak berreskuratu ditugu 700.000 eurorekin, iaz Gobernuak ezabatu ondoren. Beste lehentasuna? Euskarazko hedabideak. Iazko kopuru berbera izango dute. Aurreko hiruzpalau urteetan, dirulaguntzak etengabe behera joan dira. Aurten, nahiz eta diru sarrerak txikitu, geratu egin dugu beherakada hori. Eusko Jaurlaritzaren aurrekontua batez beste %10 jaitsi bada, Hizkuntza Politikarena %9 jaitsi da.\nMarra gorria aipatzen du Urkulluk, baina hizkuntza politika ez du aipatzen…\nHizkuntza politikaren ardura izanda ere, neure egiten ditut lehendakariak markatu dituen marra gorriak: hezkuntzako oinarrizko zerbitzuak, osasunekoak, pobreziaren kontrako dirulaguntzak…; enplegua sortzeko edo hari eusteko neurriak… Uste dut eguneroko bizitzan egiten duguna dela. Ikusi, bestela, Debagoieneko kooperatibek ze neurri hartu dituzten langileek euren soldatak jaitsiz enpleguari eusteko.\nOso garrantzitsuak dira euskarazko hedabide ez publikoak. Hedabideen munduan, nagusia, publikoa, EITB daukagu, baina besteen ekarria ezinbestekoa da. Batetik, euskararen erabilera bultzatzeko, baina baita aniztasunari eusteko edo bultzatzeko. Horrek eskatzen du hedabideak ahalik eta eraginkorrenak izatea. Sinergiak batzeko ahaleginak egitea, elkarguneak sortzeko ahaleginak egitea. Tokikomen kasuan, toki hedabideak bideragarriago egiteko… Jaurlaritzako aurrekontuan aurreikusita geneukan Tokikomekin hitzarmena egitea bi urterako eta aurrekontua onartu ez denez, luzatutako aurrekontuan ez dagoen arren horretarako diru partidarik, aurkituko ditugu bideak aurreikusi genuen dirulaguntza izan dezan Tokikomek 2013 eta 2014an. Garrantzi handia ematen diegu toki hedabideei eta hauen bideragarritasun eta eraginkortasuna ahalbidetzeari.\nEsaterako, bataren eta bestearen produkzioa trukatuta. Norberaren jarduera eremuan landutakoak EITBri erabilgarri jarrita. Edota, trukean, EITBren hainbat fondo tokikoen esku utzita, programak trukatuta…\nGogoan dut atera zen eguna. Andoainen nengoen Udaleko Euskara Zerbitzuan. Bide berri bat ireki zuen Arrasate Press-ek. Doako prentsa, hurbileko informazioa herritar guztien eskura jartzea. Informazio lokala euskaraz. Bide erakusle izan zen besteentzako. Irakurleak irabazi zituen sorreratik… Esan dezaket hura izan zela gaur egun Goiena denaren hazia. Une hau aprobetxatu nahi dut zorionak emateko Joxe Arantzabali.\nZirrara eta haserre puntua. Batzuetan, axolagabetasun puntu bat ere bai, zelan harrapatzen zaituen… Horren atzetik dago Espainiari, praktikan, bere eleaniztasuna onartzea asko kostatzen zaiola. Aitortu bai, baina, gero, elebakar bezala funtzionatzen dute Espainiako erakundeek. Eta hori dator, nagusiki, 2008an sinatu zen Manifiesto por la lengua común hartatik, non eskatzen baitzen espresuki zenbait autonomia estatututan aldaketak egin beharko liratekeela, hain zuzen ere, estatutu horietan hizkuntzari ematen zitzaion tratamenduarengatik. Zenbaiti gehiegi iruditzen zaio gurea edo katalanena bezalako hizkuntza errealitatea, Espainia ele eta kolore bakarrekoa nahiko luketelako. Hizkuntzek ez dute egiten borrokarik, hiztunek erabiltzen dituzte hizkuntzak borrokarako. Wert ministroaren berba hauek testuinguru horretan sartzen ditut.\nZalantzarik gabe, aurrera doa. Etengabe hazten ari den hizkuntza da euskara. Bereziki, Euskal Autonomia Erkidegoko errealitatearengatik. Eta bertan bizi garelako Euskal Herriko biztanleen %80 eta euskal hiztun gehienak. Nahiz eta Nafarroan euskarak izan duen bilakaera oso motela eta Iparraldean atzeraka doan. Euskararena hazkunde baten historia da. Horrek ez du esan nahi, ordea, euskarak etorkizun oparoa bermatuta daukanik. Euskara hazi bada, ahalegin berezia egin dugulako izan da. Gauzak ondo egiten badira, hazi egiten da, Euskal Autonomia Erkidegoan bezala; motel, apal, makal doa, Nafarroan bezala; edota galerak izan ditzake, Iparraldean gertatu den moduan. Honek erakusten du aurrera egitea posible dela gauzak ondo egiten badira. Eta etorkizuna bermatuko dugu gaur egiten dugunaren arabera. Erronka berriei modu txukun eta eraginkorrean erantzuten badiegu, aurrera egingo dugu. Munduan, hizkuntzak biziberritzeko ekimenei dagokienez, esku bateko hatzekin konta daitezke euskararen moduko kasu aurreratuak. Askok aitortzen dutena baino egoera hobea da euskararena, baina beste askok nahiko genukeena baino apalagoa.\nAdministrazioek, euskara elkarteek, hedabideek… lan egiten baldin badute ere euskararen alde, jendarteak begirune txikiagoa ez dio euskarari?


Saint-Paulien (Loira Garaia) - Wikipedia, entziklopedia askea.\nSaint-Paulien (Loira Garaia)\nSaint-Paulien (frantsesez eta ofizialki: Saint-Paulien) Okzitaniako udalerri bat da. Administratiboki Frantziako Loira Garaia departamenduan dago, Auvernia-Rodano-Alpeak eskualdean. 2013an 2254 biztanle zituen.\nBlanzac, Borne, Céaux-d'Allègre, Lavoûte-sur-Loire, Lissac, Loudes, Polignac, Saint-Geneys-près-Saint-Paulien, Saint-Vidal eta Saint-Vincent\n2.425 (2018ko urtarrilaren 1a)\n1.222 (%50.4) 1.194 (%49.2)\n2007an Saint-Paulien udalerrian erroldatutako biztanleak 2.254 ziren. Familiak 907 ziren, horien artean 274 pertsona bakarrekoak ziren (135 bakarrik bizi ziren gizonak eta 139 bakarrik bizi ziren emakumeak), 288 seme-alabarik gabeko familiak ziren, 300 seme-alabak dituzten bikoteak ziren eta 45 seme-alabak dituzten guraso-bakarreko familiak ziren.\n2007an 1.182 etxebizitza zeuden, 916 familiaren etxebizitza nagusia ziren, 128 bigarren erresidentzia ziren eta 139 hutsik zeuden. 983 etxeak ziren eta 198 apartamentuak ziren. 916 etxebizitza nagusietatik 665 bere jabearen bizilekua ziren, 236 alokairuan okupaturik zeuden eta 15 doan lagata zeuden; 10 etxek gela bat zuten, 51 etxek bi zituzten, 124 etxek hiru zituzten, 294 etxek lau zituzten eta 436 etxek bost zituzten. 659 etxek euren parking plaza propioa zuten azpian. 367 etxetan ibilgailu bat zegoen eta 430 etxetan bat baino gehiago zituzten.\nSaint-Paulien udalerriko biztanleria-piramidea 2009an .\n2007an lan egiteko adina zuten pertsonak 1.391 ziren, horien artean 996 aktiboak ziren eta 395 inaktiboak ziren. 996 pertsona aktiboetatik 918 lanean zeuden (502 gizon eta 416 emakume) eta 79 langabezian zeuden (32 gizon eta 47 emakume). 395 pertsona inaktiboetatik 158 erretiraturik zeuden, 103 ikasten zeuden eta 134 "bestelako inaktibo" gisa sailkaturik zeuden.\n2009an Saint-Paulien udalerrian 971 unitate fiskal zeuden, 2.294,5 pertsonek osaturik. Pertsona bakoitzeko diru-sarrera fiskalaren mediana urteko 16.274 euro zen.\n2007an zeuden 159 komertzioetatik, 10 erauzte enpresak ziren, 5 janari enpresak ziren, 1 garraiorako elementuen fabrikazioko enpresa zen, 10 bestelako produktu industrialen fabrikazioko enpresak ziren, 29 eraikuntza enpresak ziren, 26 ibilgailuen saltze eta konpontze enpresak ziren, 5 garraio enpresak ziren, 9 ostalaritza eta jatetxe enpresak ziren, 1 informazio eta komunikazio enpresa zen, 9 finantziazio enpresak ziren, 4 higiezinen enpresak ziren, 12 zerbitzu enpresak ziren, 26 administrazio publikoko enpresak ziren eta 12 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 51 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 3 banku bulegoak, 1 funeraria, 6 ibilgailuen konpontzeko eta nekazaritza tresnetako lantokiak, 2 ibilgailuen ikuskaritza teknikoko lekuak, 1 autoeskola, 4 igeltseroak, 4 margolariak, 10 zurginak, 1 iturgina, 2 argiketariak, 2 eraikuntza enpresak, 6 ile apaindegiak, 1 albaitaria, 3 jatetxeak, 1 higiezinen agentzia eta 1 apaindegia.\n2009an zeuden 11 establezimendu komertzialetatik, 1 supermerkatu zen, 1 120 m2 baino gutxiagoko denda zen, 4 okindegiak, 2 harategiak, 1 kongelatu-denda zen, 1 liburu denda zen eta 1 lore-denda zen.\n2000. urtean Saint-Paulien udalerrian 79 nekazaritza-ustiategi zeuden, 2.700 hektarea erabiltzen.\nMultimedia: Saint-Paulien (Haute-Loire)\nAzken aldaketa 16 urria 2021(e)an, 10:18(e)tan


Mintzalasai | Berriak | Euskararen berriak | Olivier, kapotea eskuan, euskara plaza erdian\n2020eko Urriaren 30a | | ± 04min 44s\nBaionako Herriko etxean, euskara ikasteko formakuntza proposatu zidatenean, orain dela sei edo zazpi urte, horrela hasi nintzen, AEKn kurtsoak hartzen. Hasieran konplikatua zen niretzat eta emeki emeki, lortu du aurreratzen...Orain mintzatzea zaila zait oraindik baina ulermena aldiz asko hobetu dut. B1 maila lortu dut eta biziki harro naiz, orain dena ulertzen dudalako.\nNire aitatxi, aitaren aita, euskaraz ari zen, baina garai hartan haurrekin hitz egitea debekatua zen eta horrela galdu da hizkuntzaren transmisioa. Horregatik, niretzat inportantea da euskaraz aritzea.\nZer pentsatu dute ingurukoek?\nErreakzio ezberdinak eduki ditut, baina orokorrean jendeak ongi erreakzionatu du.\nZenbat urte iraun du euskalduntze prozesuak?\nLauzpabost urtez ibili naiz, eta orain mintza praktika egiten dut beti Baionako herriko etxeko mintza praktika taldearekin.\nNiretzat biziki inportantea izan da, nire sustraiak dira eta biziki inportantea da euskara erabiltzea.\nNire aita Baionarra da eta ama landetakoa, Akizekoa. Nire aitatxik biziki maite zuen bere hizkuntzaeta niretzat erro horiekin berriz bat egitea garrantzitsua da. Geroarentzat ere inportantea da euskara ikastea.\nGutxi gora behera, % 10 errango nuke, guti da eta gehiago hitz egin nahi nuke, nire maila hobetzeko. Ez da erraz, baina emeki-emeki banoa.\nBai pixka bat agian baina nire adinarekin ez da inportantea (irriak). Bederen, balio du jende berria ezagutzeko eta lagun taldearekin aritzeko ere goxo da.\nBai pixka bat.\nBaionan euskaldun izatea erraza da?\nBaionako karriketan, ez da erraz euskaraz aritzea eta Herriko etxean ere konplikatua da; hor talde txiki bat osatu dugu mintza praktika egiteko eta ordu batez biltzen gara astero. Gaur egun, badugu telebista, irratia, AEK n mintza praktika egiteko aukera. Gero, hala ere badira leku ezberdinak aritzeko, hedatzen ari da emeki emeki. Baina karriketan egia da jende gutxi ari dela euskaraz.\nEta euskaraz zezen plazan?\nZezen plazan ezberdina da. Uste dut Baiones asko eta iparraldeko jende anitz ere harro direla leku honetaz. Gero egia da problema bat badela zezenketei buruz. Nik ez dut ongi ulertzen, izan ere hemengo kulturan, aspalditik sartuak dira zezenketak, baina uste dut arazoa urrunago doala, arlo politikoan dagoela alegia. Ez da erraz gaur egun euskaltzale batentzat zezen kultura defendatzea, batzuek automatikoki lotzen dituzte zezenketak Espainiarekin eta hori ez da egia, aitzinetik bazen zezenketen tradizio bat. Ez da ahantzi behar adibidez, garai bateko Jon Idigoras euskal politikari famatua nobillero izan zela; garai hartan ez zen hainbeste kritikatzen zezenketa. Orain aldiz, biziki kritikatua da berriz, gizarte mailako arazo bilakatu da ere.\nMintza Lasai bezalako ideiak onak direla uste dut, gero animazioetan kontzertuetan, egon behar da euskara. Hizkuntza politika bat garatzea inportantea da bestalde, horretan ere gauzak mugitzen ari dira orain pixka bat.\nEuskara biziki inportantea dela Euskal Herrian eta agian inportanteena, jendea ulertzeko.\nElkarrizketa batean lehen hitza euskaraz egitea inportantea dela errango nuke. Emeki emeki beharra sortzen da eta dinamika bat sortzen da ere.\nAnekdota anitz badira, baina kontatuko dizudana eguneroko bizian gertatzen zaidan gauza bat da. Euskara ikasi dudanetik,Jean-René Etchegaray Baionako auzapezarekin trukatzen ditugun SMS mezuak, beti euskaraz idazten ditugu. Bai egia da, euskaraz hitz egiten ez da ausartzen, baina mezu labur horietan beti euskaraz ari gara. Eta ez da anekdota, errealitatea baizik!


Urriak 6 Berbenir! - Arrosa\nGaurko saioa Frantzian hasiko dugu, Albin de la Simone eta Alex Beaupain-en kantu finak eta Noir Desir taldearen 2 pieza ezagun entzunaz. Ondoren, Londresera egingo dugu jauzi, Benjamin Clementinen ahots eta pianoak sortzen duten globoan murgiltzeko. Mauricio Pessoak emeki jeitsiarazten lagunduko digu bere bossa doinuekin, eta azkenik, Luke Winslow King-ek klase itzelaz interpretaturiko countrie- blues doinuek, erraz jango dituzte aste hontako BERBENIR-en amaierako minutuak.\nIndarkeria matxista eta Bilbo aldeko gaiak, Mieltxo Monforten eskutik\nApirilak 28 Berbenir!\nBERBENIR-Funk eta jazz dosis txiki bat.


Nafarroan AHTa ez egiteko arrazoi asko daudela uste du Sustrai Fundazioak | Euskal Herria | Berria\nEgitasmoak errentagarritasun sozial eta ekonomikorik ez dakarrela dio. Roberto Bermejo, David Hoyos eta Alejo Etxarte EHUko ikerlarien lan bat aurkeztu du.\n2011ko azaroak 2\nNafarroan abiadura handiko trena (AHT) ez egiteko bere arrazoiak aurkeztu ditu gaur Sustrai Erakuntza Fundazioak, egitasmoak errentagarritasun sozial eta ekonomikorik ez dakarrela esanda. Roberto Bermejo, David Hoyos eta Alejo Etxarte EHUko ikerlarien lan baten berri eman du, Iruñean.\n1. Errentagarritasun sozioekonomikoari buruzko azterketa fidagarririk eta independenterik ez da egin, eta proiektuaren sustapenak ez du gardentasunik eta parte hartze publikorik izan.\n2. AHTarekin ez dago errentagarritasun ekonomikorik\n3. Ez dio kohesio sozialari laguntzen.\n4. Konexio hutsuneak ez ditu betetzen, eta aukera berririk ez du eskaintzen.\n5. Ez dio lurralde kohesioari laguntzen.\n6. Iruñeko arlo ekonomikoak bere posizio lehiakorra okertzen ikus lezake.\n7. Ingurumen iraunkortasunari ez dio laguntzen.\n8. Nafarroan AHTak merkantzia asko garraiatuko lukeen zalantzazkoa da.\n9. Nafarroako AHTaren egitasmoaren motibazio bakarra politikoa da.\n10. Nafarroan merkantzia garraiatzeko lehentasuna errepidetik trenbidera pasatzea da, sare konbentzionala modernizatuta eta Europako zabaleran ezartzearen aldeko apustua eginda.\nBeste argudio batzuk\nHorretaz gain, Sustrai Fundazioak dio AHTaren proiektuak "kostu handia" duela eraikuntzan, mantenuan eta ustiapenean. "Abiadura handiko trena ez da bideragarria Espainian. Ondorioz, etengabe diru publikoa behar du, eta izugarrizko diru publiko pila erabiltzen da".


Urola Kostako herri gehienetan daude koronabirusak jotako herritarrak - Urola Kostako Hitza : Urola Kostako Hitza\nUrola Kostako herri gehienetan daude koronabirusak jotako herritarrak\nAzken orduetan beste launa kasu atzeman dituzte Zarautzen eta Zumaian, eta Oriora ere iritsi da gaitza. Dagoeneko 49 dira eskualdean baieztatutako kasuak.\nKoronabirusak eskualdean duen eragina egunetik egunera handiagoa da. Geroz eta herri gehiagotan daude gaitza duten herritarrak eta geroz eta gehiago dira kutsatutakoak. Eusko Jaurlaritzak gaur eman dituen datuen arabera, dagoeneko baieztatutako 49 kasu daude Urola Kostan, atzo baino bederatzi gehiago. Horietatik gehienak Zarautzen daude, 34, hain zuzen. Herri horretan lau kasu berri atzeman dituzte azken 24 orduetan. Zumaian ere beste horrenbesteko hazkundea izan du kutsatuen kopuruak: atzo hiru ziren eta gaur, zazpi. Eta Oriora ere iritsi da gaitza; lehendabiziko kasua baieztatu dute han.\nGainerako herrietan ez du gorabeherarik izan gaixorik dauden herritarren kopuruak. Getarian, Azkoitian eta Azpeitian bina herritarrek dute COVID-19 gaitza; eta Aian herritar batek dauka. Horiek dira Eusko Jaurlaritzak jakitera eman dituen datuak, baina gehiago izan daitezke benetan gaixorik daudenak.\nEskualdeko egoera okertzen ari bada, zer esanik ez Euskal Herrikoa. Eusko Jaurlaritzak eta Nafarroako Gobernuak eguerdian berritu dituzte koronabirusaren bilakerari dagozkion datuak, eta haien arabera, azken 24 orduetan 889 kasu berri atzeman dituzte eta 41 herritar hil dira gaitzaren ondorioz. Horrenbestez, dagoeneko 5.387 dira Hego Euskal Herrian baieztatu dituzten koronabirus kasuak eta 229 herritar dira gaitzak hil dituenak. Ipar Euskal Herriko datu zehatzik ez dago. Frantziako osasun sistemak eskualde administratiboen araberako datuak ematen ditu —Pirinio Atlantikoetan 40 gaixo atzeman dituzte—, baina ez da posible probintziaka bereiztea. Jakin da, hala ere, gutxienez hamar kasu baieztatu direla Lapurdin, Baionako zahar etxe batean bost kasu atzemanda —hiru egoiliar eta bi langile—. Horiekin, gutxienez 5.397 dira gaixorik dauden euskal herritarrak eta 230 hildakoak.\nBizkaia da kutsaturik gehien dituen herrialdea (1.850), baita azken 24 orduetan positibo berri gehien pilatu dituena ere (349). Nafarroan 1.441 lagun daude gaixorik, atzo baino 241 gehiago; Araban 1.145 daude, atzo baino 228 gehiago; eta Gipuzkoan 661 herritarrek dute gaitza, atzo baino 98 gehiagok. Aldiz, Araba da koronabirusak heriotzarik gehien eragin dituena, 94, hain zuzen. Bizkaian, 65 lagun hil dira orain arte; Nafarroan, 49; eta Gipuzkoan, 21.\nEusko Jaurlaritzak eta Nafarroako Gobernuak jakitera eman dutenez, koronabirusa duten 2.023 herritar daude ospitaleratuta. Ospitaleko senda agiria jaso duten herritarrak, berriz, 532 dira.\nAintzane Pujanaren hilketa salatu dute eskualdeko herritarrek\n%8tik gora jarraitzen du positibotasun tasak Hego Euskal Herrian\nAzpeitiko ostalarien aldarrikapenak eta eskaerak, inoiz baino ageriago


San Bizente kirol hiriaren azpian dagoen babeslekua | Visit Barakaldo\nSan Bizente kirol hiriaren azpian dagoen babeslekua\nHelbidea:La Bondad kalearen amaieran, Trapagara doan BI-745 errepidean.\nSan Bizente kirol hiriaren azpian, La Bondad kalearen amaieran, Trapagara doan BI-745 errepidean, harkaitzean induskatutako babesleku bat dago, gaur egun adreiluz estalia. Sancho de Berurko Gerra Zibila Euskadin Aztertzeko Elkarteak azterketa xume bat egin zuen sarbidea itxi aurretik:\n«Aterpe honek bi sarrera eta leiho bat dauzka aireztatzeko. Meategiko galeria bat balitz bezala eraikita dago -harri bizian induskatua- eta, segur aski, barrena pneumatikoak erabili ziren eraiki zutenean. Galeria nagusi zabal bat dauka, eta, haren paraleloan, beste galeria txikiago bat; hiru korridorek lotzen ditu biak. Bigarren mailako galeria horretan ur depositu bat dago, babeslekuan zeudenak hornitzeko, hainbeste jenderen beroa itogarria izango zen eta. Urtegiak kanporatu egiten zuen soberako ura, babeslekuaren kanpoaldean amaitzen zen drainatze-hodi baten bidez, eta iturri inprobisatu hartan batek baino gehiagok ase zuen egarria. Gaur egun, ordea, ura edateko modukoa ez dela ohartarazten du kartel batek. Aterpea zabala da, eta altuera ia puntu guztietan 1,70 metrokoa, nahikoa baino gehiago, kontuan hartuta garai hartako batez besteko altuera gaurkoa baino askoz txikiagoa zela. Hezetasuna badu ere, babeslekua egoera onean da eta ez du luizirik, arroka nahiko sendoa baita ”.\nKoldobika López historialariak aipatzen duenean “San Bizente hilerriaren azpian dagoen babeslekua, Trapagarango bidean” (135. or.) hartaz ariko da segur aski, eta honakoa ere badio: “jendeak su txikiak egiten zituen babeslekuaren barrualdean, lapikoetan janaria egiteko, eta behin baino gehiagotan sustoren bat ere hartuko zuten,eta eztula ere galanki”(133. or.).\nLa Bondad kalearen amaieran, Trapagara doan BI-745 errepidean, haitzean induskatutako babeslekua.\nGaur egun adreiluz estalita dago sarrera, eta ez dago sartzerik.


BERTAN BEHERA! Hitzaldia: Genero-identitatea euskal dantzaren eraikuntzan II — dantzan.eus\nHemen zaude: Hasiera › Komunitatea › Dantzan Ikasi › BERTAN BEHERA! Hitzaldia: Genero-identitatea euskal dantzaren eraikuntzan II\nOstegun honetan, hilak 17, izatekoa zen "Genero-identitatea euskal dantzaren eraikuntzan" hitzaldiaren bigarren saioa bertan behera gelditzen da; COVID-19ak eraginda konfinatuta aurkitzen da hizlaria eta ezingo dio bigarren hitzordu honi eutsi. Egoerak ahalbidetu bezain laister data berria adostu eta jakin araziko dugu.\nHitzaldia: Genero-identitatea euskal dantzaren eraikuntzan (I eta II)\n1. saioa: 2020ko azaroak 12, osteguna\n2. saioa: Data berriaren zain\nDoan, streaming bidez


Herri Ondarea :: Kanposantua\nElegir un temaAgricultureAgricultureNourishmentDrinksAnecdotesImprovized verse singingFarmhouseMyths and mythologyMythological charactersIllnesses and remediesIllnesses and remediesFamilyRelationship between spousesLivestock farmingFarm animalsWorking animalsClothingChildren'sClothingChildren'sIndustryFactoriesIndustryTransportIndustryFactoriesIndustryTransportChildren's gamesHome furnishingsHome furnishingsProtection ritualsNatureCalendarHuman beingsNatureCalendarHuman beingsValues and beliefsInformants' opinionsCourtship and marriageShepherdingShepherdingFishingVesselFish preservationFishesFisherfolkPoliticsFunerary ritesDolMourninguaFuneral serviceToponymyRoadBuildingsGeographical entitiesSourceRiversneighbourhoodToponymyRoadBuildingsGeographical entitiesSourceRiversneighbourhoodNeighbourhoodBrotherhoodsCommon landNeighbourhoods and neighbourliness\nKanposantua zabalik egoten zan; hormatxua euki eban, bain bajua; eta atea gero ipini eutsien. Eukiten zituan panteoiak, kurutze marmolezko zuriakaz, baina zelaian. Holan egoten ziran horma bazterretan; erdian burdinazko kurutzeak, eta danean larrosa asko. Kapilea ez dakit gerreak bota baeban-edo, ze Batzokia dan etxea be bonbeak bota eban, eta abadetxea be bai.\nInformer: Begoña Linaza\nAustralian azukera-kainak zelan batu\nHaziak hurrengo urterako gorde


Istorioak Norbulingka aldizkari bidaia: "Gidaritza" del Dalai Lama - Historia duzu aldizkari bidaia\nAurreanBlogs VaP Himalayako bidez Norbulingka: Dalai Lamaren "autoeskola"\nMila istorioak entzuten dituzun Norbulingka du buruz bat da, baina oso instructive da distantzia abysmal ulertzeko, ez da soilik espirituala, Tibetans beste Dalai Lama-bereizten. Ofiziala propaganda Txina beti heldulekuak azpimarra: Beijing for, Tibet Erdi Aroan erreskatatu behar izan zuten erresuma bat zen. Eta bat, Ahalegin honen emaitza da notoriously kritikoa, justizia elurra herrialdean Hildako amaiera bat zela aitortu behar. Alde batetik, duten jardun at gurpila demigod bat, frantsesez zuten garbigelak beharrak, irratian entzun eta estilo Europako ohe gainean lo egiten. Beste batzuk, bat pertsona beren antzinako atzerapen gehiago siglo XX feudalismoaren ezaugarri menderatu dimisioa aurkeztu. Hurrengoak Dalai Lama, espirituala autoridad baina baita politikoa ere, egin ezer beren irakasgaiak duin, mendeetan baino gehiago sortzeko, esku-hartze Txinako lurrean hazkuntza duten, aurrera argi eta garbi ez bada, ez ados ez condone (Erdi Aroan, Asiako erraldoiaren nahi, tibetar da libratu da, oraindik ere oso present zaharra Lasa makillaje mendebaldeko urruneko mendietan herri askotan).\n"Jewel Park" bi jauregi harresitu kilometro karratu ditu, landare exotiko lorategietan, urmaelak eta zoologiko bat ere. Gidatzen ikasteko leku ezin hobea da A.\nBaina dibertigarria istorioa kontatu nahi nuen, Tibeteko bihotzean hiru luxuzko autoak XX mendearen hasieran. Hau zer dut. Norbulingka erdialdetik hamar minutu da, hiribilduaren mendebaldean. Urtero, udaberrian hasieran, El Dalai Lama, Bere Jaurlaritzak lagunduta, pertsonala guardia zerbitzua, Potala da bere irakasgaien veneration Norbulingka pomp handi batekin mugitu, ezta ausartu begiak begiratu.\n-XVIII mendearen erdialdean sortua, "Jewel Park" (Norbulingka tibetar esan nahi du) bi jauregi harresitu kilometro karratu ditu, landare exotiko lorategietan, urmaelak eta zoologiko bat ere. Gidatzen ikasteko leku ezin hobea da A.\nKontua Heinrich Harrer bere ospetsuak "Zazpi urteko Tibet-en". Hamairugarren Dalai Lama, gaur egun, eta nor aurrekoa "modernismoaren maitale bat definitzen du" (nola ironikoa ia herrialde batean sarcastic gabe aurrerapen iota bat), Fancy bat hartu zuen auto bat. Harrer bazekien zion, India espetxe British camp ihes ondoren, litzateke bere film book eragin duten gertakariak:\n"Egunen batean, erlijio shock aurretik, hiru autoak ekartzeko agindu zuen Lasa. Autoak garbitu Himalayako gizon eta yaks-bizkar bizkar zeharkatu eta gero, berriz pieza muntatzeko pieza India trebatuak mekanikari bat ziren, zein, trukean, ofizialak driver izendatu zuten "\nEz ziren bi Austin eta Dodge, itxuraz gaiztoak izan Tibetans harrituta izaki. El Dalai Lama, Harrer du, "Bere sarrera kapitala itzuli pomp handia bere udako jauregia ondoren, Potala bidez ate gisa ez zen ezer gehiago sakatuz egin beren automobil batean baino, eta, Zerbitzu Sekretuko, dira atzera gidatzeko Borbulingka "\nHaren oinordeko, Tenzin Gyatso, ez joan oharkabean. Eraiki alde batera utzi eta Norbulingka du bazter batean hautsa jaten, ITV premiazkoagoa da. Baziren, bi Lasa Tibetans baino, eta haiek gidatzeko konponketa arduratzen ziren jakin nahi. Azaltzen Javier Moro Bere bikaina "Budaren mendiak", Egungo Dalai Lama da Klikowsky horietako punta-puntako Solac Norbulingka da. Dirudienez, Bere eskarmentu handirik utzi marka bat zuhaitz batzuk eta flowerbeds.\n, Chang de edari A\nOnarpen da 25 yuan. Bisita gehien interesgarria da Dalai Lama zaharra gelak itxura bat hartu (gehienak publikoak nahiz itxita). Bakoitza dekorazio-tasak desberdinak altzariz (Ingeles estiloko, Txinako, Indian…). Bai Tibeteko budismoaren lider espirituala sar dezakezu erabiliz Txinako en inbasioa, Ezkerraldean bezala kontserbatu den, Sobietar irrati entzun kezkatuta, Beijing from berriak bere Erdi Aroko erresuma lurrundu bitartean. Aurreko, harritu garbigelak moderno bat ikusteko herrialde batean, non, oraindik, Tibetans batzuk jarraitu egin beren beharretara irekita in okupazio.\nKapera txiki bat dago, betetako plastikozko pitxer bat da. chang, Tibetar garagardoa (artisau hartzitutako garagar). Jakin-mina naiz. Gure gida asmatu nire asmoak eta gonbidatzen saiatu me. Belén ezin gaitzespena Begirada bat ezkutatzen. Pot bat egin dut, eskuak, eta Tenzing chang batzuk pours du. Know-ray. Definitely, ez dira nire ahultasunak alkoholdunen memoria sentimental MAREJADA.\nHain zuzen ere, Norbulingka da non betebeharra da Dalai Lama, , dire of omens ebidentzia, loto jarrera heriotza hegoaldean bilatzen itxaron eserita devotees puja zen zion agur gisa\nNorbulingka lau jauregiak osatzen dute: zortzigarren eta hamairugarren Dalai Lama, duen New Summer Palace (egungo Dalai Lama eraiki artean 1954 eta 1956) eta txikiak Kelsang Dekyi Jauregian, hamairugarren Dalai Lama ere planteatu eta gaur egun itxita. Ez dago, ere, zoo bat faisanes egoitza, oreinak eta paumen ibiltoki; aintzira eta Frantziako inspiratutako lorategi. Everything sakona izan zen Txinako bateriak hondatu ondoren Dalai Lama, hegaldiaren ostean Lasa istiluek.\nGaur egun, zazpigarren hilabetea ilargi batera, Lasa egoiliarren hartu parkearen plan Igandea ospatzeko jaialdia Shotün, adierazten dutenak "opera" tibetar ospe handia gozatzen.\nTradizioa dioenez zen, hain zuzen Norbulingka betebeharra Dalai Lama on, , dire of omens ebidentzia, loto jarrera heriotza hegoaldean bilatzen itxaron eserita devotees puja zen zion agur gisa. Lorategi ederretan belar gainean etzanda posizioa Igandea siesta Norbulingka agur esateko, nahiago dut, berehalako irteera bidea, gure, Everest base camp planak eginez, eta zeruko nire otoitzak biltzeko mendietako jainkoak lainoak goian garbitu. Hau da, mundu erdia zer zeharkatzen du irudi bat bilatu, beraz, sarritan amesten: elementu (zorionez, ez da edozein bidaia-agentzian kontratatutako) behar ez du zertan zure alde izan behar dira eta bertan datza, neurri handi batean, bidaiaren magia.\nTags: Budismoa, Dalai Lama, Heinrich Harrer, Himalayako, javier Moro, Lasa, norbulingka, potala, Tibet, Everest mendi-ibiliak base camp\n7 Otsaila, 2011 at 10:03 | #\nZer da istorio handia!!!!!!\nAipatzen diren Tweets Norbulingka: "gidatzeko" Dalai Lama | Turismo Kultura jarduerak - Kultur Tours -- Topsy.com\n7 Otsaila, 2011 at 14:27 | #\n[…] Post hau aipatu Ana Linares zen on Twitter, Aurreko Travel. Aurreko esan Travel: Norbulingka: "gidatzeko" Dalai Lama http://j.mp/h6bOpE @ AddToAny bidez […]


Liburuen bila - - uztarria.eus\n'Ortzadar' gehigarria 2018-10-15 19:46\nIratzar liburu dendan zena zegoen tokian obrak hasi zituzteneko irudia.\nPako Aristi idazle azpeitiarrak Noticias de Gipuzkoa egunkariaren Ortzadar gehigarrirako idatzitako artikulua da honako hau. Urriaren 6ko zenbakian kaleratu zuten Aristik liburu denden gabeziaz idatzitako artikulua, lagun batekin kalean izan zuen elkarrizketatik abiatuta.\nAspaldi ikusi gabeko lagun batekin egokitu nintzen lehengoan Azpeitian, eta hara non galdetzen didan xalo-xalo: "Hi, Pako, orain atera dekan liburu hori non erosi leike?". Erantzun niezaiokeen modurik zakarrenean, ebidentea dena esanez: "Liburuak non erosiko dira ba, liburu dendan ez bada?. Haragia harategian bezala, arraina arrandegian, ogia okindegian". Baina hitza hartzera nindoala oroitu nuen, bat-batean, gure herriko egia terriblea: Azpeitian ez dagoela liburu dendarik. Tira, Azkoitira joan zitekeen, pauso batera dago... baina han ere berdin: ez dago liburu dendarik. Tira, Zestoara joan zitekeen... baina han ere ez dago liburu dendarik.\nNire lagunaren galdera inozoak atzean ezkutatzen duen errealitatearen kontzientzia hartu nuen: gure herrietan hotelak, jatetxeak, tabernak milaka egonen dira, arropa dendak, auto garajeak, igerilekuak, kultur etxe ponposoak, baina ez dago, kasik, liburu dendarik. Inkesta xume bat egin nuen, bote-prontoan, nire lagun batzuen artean, erreportaje serio bat egin nahi gabe, lagin bat baizik, agertuko zuena Gipuzkoako zein herri dauden liburu dendarik gabe, eta hona zerrenda probisionala: Azpeitia, Azkoitia, Zestoa, Zumaia, Aretxabaleta, Eskoriatza, Oiartzun, Hondarribia, Getaria, Billabona, Urnieta, Andoain, Urretxu, Lezo, Mutriku... 125.449 biztanle liburu dendarik gabe, eta gehiago izan litezke.\nIrudika dezagun esaldi bera beste osagarri batzuekin: 125.449 biztanle ospitalik gabe, eta gehiago izan litezke. Edo: 125.449 biztanle autobusik gabe. Edo: 125.449 biztanle urik gabe... Larria, ezta? Liburuak eta ura,\nederra alderaketa, esango du norbaitek; baina ura daukagunean, bizirik irauteko, gero ez al diote liburuek beste kalitate bat ematen bizitza horri, beste edertasun bat? Ez al dira beharrezko? Nik aspaldi erantzun nion galderari, orain zure aukera da, irakurle.\nJarraitu artikulua irakurtzen, honako lotura honetan.


Izan edo izanaren irudia eman. Itxurak egin! - Begizolia\nLa vida de Clown (La tragicomedia del ser)\nMarcelo Galvãoren Colegas filmetik:\n“Egindako ametsak ikusi nahi dituenak,\nlehenengo esnatu egin behar du”.\n“Irribarrea da bi pertsonaren arteko distantzia laburrena”. Horixe idatzi nuen, Alain Vigneau Clown Esencial liburuaren karietara. Lerroburu hori ez da nirea. Vigneaurena ote den ez dakit ere. Edonola dela ere, bere bizitza (bizitzaren hainbat pasarte) jasotzen duen liburu hau irakurri aurretik –bigarrena, hirugarren bat ere lantzen ari da– lehenbizikoa irakurtzea gomendatzen dizut.\nLiburu honen izenburu nagusiak Clownen bizitza dio, alabaina, Vigneauk pailazo bizitzaz haragoko bizipen mardulez idatzi du. Clown Esencial liburuan pailazoa agertokian jarri zuen, eta honetan, pailazo izatera iristeko urratutako bidea kontatu digu. Arestian erran gisan, funtsean bere “izateaz” ari da. Bere Izana (Ser) agertu digu, eta pailazoaren sudurra jantzi aurretiko bere izakiaz (Ser) ere idatzi digu.\nLehenik izakia da edota dago. Ondoren gizakia (emakumea nahiz gizona). Pertsona eraikitzen dugu gero, baita jende bihurtu ere. Badago adiera gehiago ere, hala nola, gizabanakoa, indibiduoa, alegia. Tira, aurreko lerro hauek Izan (Ser) hori agertzeko nire modua izan da. Funtsean, Izan horren bizitza (denon bizitza) tragikomediakoa dela adierazteko modua.\nBizitzak badu alde tragiko bat eta badu ere komikoa. Izatera iristeko bidean, harri koskorrak topatzen ditugu, handiak eta txikiak, hamaika koska, baita aldapak, maldak eta pattarrak ere. Ordeka ere badago bidean, bistan da. Edonola ere, bizitzaren bidea ez da lineala. Bizitza ez da linealtasunean osatzen den esperientzia bat. Eta halaxe bada, “hilik” zaren seinalea da. Bide antzeko asko izan daiteke, alta bada, bidea urratzeko moduak egiten du bizitza “benetakoa”. Benetakoa, erran nahi baita, berezko esperientziak osatua izatea. Nork berea dauka. Pertsonala. Besteei eramanezina da. Hots, transferiezina da. Hala izanez ere, pertsona (jende edota gizakia) artearen bidez hori transmititzen saiatzen da. Alainek urte askoan hori egin du pailazo lanetan. Orain berriz, bizitzak eskaini diona –bere esperientzia– helarazi digu idazketaren bidez.\nLiteratura bizitzaren esperientzia agertzeko bitarteko bat da. Literatura hamaika generoren bitartez espresatzen da. Vigneauren liburu hau autobiografikoa da. Bi ezaugarri ditu: bat, bizitakoa bere-berezkoa izatea. Berea ez da esperientzia arrunta. Bi, hori adierazteko idazkera, hau da, idazteko ahalmena izatea, idazten jakitea (idaztearen artea, lantzearen poderioz lortzen da). Francis Elizaldek prologoan dioenez, liburu hau irakurtzeaz batera, bizitza entzuten eta ikusten da.\nAlain Vigneauren bizitza, askorena legez, tormentua izan da. Haurtzaroko bizipen larri batek eramangaitza bihurtu zion bizitza. Hots, artean, umea zen izaki hori gaitz batek jo zuen. Bizitza berarentzat jasanezina bihurtu zen, eraman ezina. Bi aukera baino ez zuen ukan: bizitzea edo hiltzea. Lehenaren alde egin zuen tinko, baita horretarako nortasun edo izan sendoa eraiki ere. Bere izatea bizitzarako markatuta geratu zen, bestela erranik, bere izan horrek baldintzatuta bizi –izan– da betiko.\nUmorea da ume horren etorkizuneko “arma”. Bizitza bolboraz beteriko arma da, ordea. Bizitza sutautsa da. “Bizirik” bizitzeko arma hori erabiltzen ikasi behar du ume-helduak. Gogoak (suak, karrak eta berotasunak) aldika pizten duena eta etsipenak aldika amatatzen duena. Kontua da, arma hori kargatzea eta deskargatzea eskuetan lehertu gabe. Izan edo ez izan, hortxe dago koska.\nPailazoaren umorea –komedia– bizitzarako arma da –edo bilaka daiteke–. Denok daramagu pailazo bat gure baitan. Gure izate minberari irri egiten ikasi behar duena. Umorea da sutautsa, eta nork bere sua izekirik atxiki behar du, biziko bada. Alain Vigneauren hitzetan, gure izate hori umorez bizirik atxiki dezakeen bakarra maitasuna da. Hala berean, niri maitasuna ulertzeko manera funtsezkoa begitantzen zait. Izan ere, maitasuna izekirik atxikitzeko umorea egunero umotu behar da.\nOndorioa: Alain Vigneauk azaldu digun izate horrek (pertsona horrek) ezin izan dio bizitzaren alderdi tragikoari (zoritxarrekoari) aitzi egin, ez bada, bizitza umorez bizitzen –ikasten– baino. Horretan datza izatearen tragikomedia (La tragicomedia del ser). Bizitzaren tragikoak hiltzera pusatzen gaitu, komediak berriz, bizitzera.\nPare bat hitz gehiago amaitu aitzin. Liburua gaztelaniaz idatzita dago, ondo idatzita alafede. Hona berau ulertzeko hitz gako bi, gako edo pìsta: Ser eta Parecer. Bizitzaren zirkura eraman zaitzakeen pista bat duzu. Jakin ezazu, halaber, bizitzaren zirkuak hamaika pista dituela. Zure aukera da: izan edo izan horren irudia eman. Itxurak egin!\nBeste pista bat, idazki honen sarrerako aipu gisa paratua jada. Marcelo Galvãoren Colegas filmetik jasoa: “Egindako ametsak ikusi nahi dituenak, lehenengo esnatu egin behar du”. Iratzar zaitez! Hilik ez zauden seinalea dukezu.


El Duesoko kartzelan dago Imanol Miner - Lea-Artibai eta Mutrikuko Hitza : Lea-Artibai eta Mutrikuko Hitza\nEl Duesoko kartzelan dago Imanol Miner\nBariku [irailak 10] arratsaldean ailegatu zen Santoñako kartzelara, Burgosko eta Zaballako kartzeletan geldialdia egin ostean. Hurrekoen lehen bisita ere jaso du.\nDueñasko (Palentzia, Espainia) espetxean zegoen Imanol Miner Villanueva preso hernaniarra El Duesoko (Kantabria, Espainia) kartzelan dago barikuaz [irailak 10] geroztik. Espainiako Espetxe Erakundeek abuztuaren 31n eman zuten lekualdatzearen berri eta 10 egun geroago hurreratu dute. Sortzez herniarra bada ere, Ondarroagaz lotura berezia dauka; etxetik 120 bat kilometrora egongo da aurreratzean.\nMinerren bikoteak HITZAri azaldu dioenez, egun berean gauzatu zen lekualdaketa. “Kontatu digunez, pentsa baino hobeto egin zuen bidaia. Imanolen orain arteko lekualdaketa guztiak oso gogorrak izan dira, eta horregaz kezkatuta geunden. Bariku arratsaldean jaso nuen bere deia; El Duesora ailegatu zela esateko dei motz bat egiteko baimena eman zioten funtzionarioek. Eguen [irailak 9] arratsaldean Dueñasko kartzelako beste modulu batera lekualdatu zutela esan zidan, eta gaua han igaro ondoren, hurrengo egunean lekualdatu zuten. Esan digunez, Santoñara bidean Burgosko eta Zaballako kartzeletan geldialdia ere egin zuen”.\nAsteburuan, gainera, hurrekoen lehen bisita jasotzeko aukera ere eduki du. “Domekan [irailak 12] jaso zuen lehenengoa eta asteburuan jasoko du hurrengoa. Beragaz berba egiteko eduki dugun tarte txikian oso pozik sumatu dugu. Albistea positiboa da, baina ez gara ahaztu behar Imanolek kartzelan egoten jarraitzen duela, etxetik urrunduta. 19 urte daramatza kartzelan, eta dagoeneko beste egoera batean egon behar luke”.\nAsier Badiola preso ondarrutarra eta Julen Atxurra preso lekeitiarra ere kartzela berean daude. Haiekin egoteko ere tartea eduki du. “Asier Badiola Indixu ondarrutarra dagoen eraikin berean dago. Ziegak ere bat bestearengandik hurbil dituzte; Asierrena bi haruntzago dago. Julen Atxurra Pototo ere bertan dago. Nahikoa hurre daudela dirudi; patioan harekin egoteko aukera eduki duela kontatu dit”.


Espainiako Auzitegi Nazionalak epaiketarako data jarri dio Josu Urrutikoetxeari: 2024ko urtarrila | Politika | Berria\nJosu Urrutikoetxea, 2020an, Parisen, BERRIArentzat ateratako argazki batean. Eñaut Castagnet Tamaina handiagoan ikusi\nEz dute oraindik Espainiaratu, baina Espainiako Auzitegi Nazionalak jada jarri dio data Josu Urrutikoetxeari: 2024ko urtarrilaren 9an, 10ean eta 11n izanen du epaiketa Madrilen, 1987an Zaragozako Guardia Zibilaren kuartelaren aurka egindako atentatua leporatuta. Fiskalak 2.354 urteko espetxe zigorra galdegina du euskal preso ohiaren aurka atentatu hori egotzita: orduan hildako bakoitzarengatik —11 pertsona—, 30 urte; eta hiltzen saiaturiko bertze 88 lagunengatik, 23na urte. Are gehiago eskatu du akusazio partikularrak: 2.774 urteko espetxe zigorra.\nEspainiako Auzitegi Nazionalak gaur egin du publiko Urrutikoetxea auzitegira deitzeko autoa; horretan zehaztu du epaiketaren data, eta zehaztu du estradizio bidez eramanen dutela Espainiara, Frantzian dituen auziak bukatu ondoren edo behin-behinean entregatuta. Frantziako Dei Auzitegia Urrutikoetxea estraditatzeko eskaeraren alde azaldu zen 2020ko urtarrilean, Zaragozako atentatuagatik epaitzeko, eta Espainiako Auzitegi Nazionalak iazko azaroan berretsi zuen kasu horregatik epaituko zuela. Fiskalak otsailean gogoratu zuen, ordea, Frantziak oraindik ez duela Urrutikoetxea Espainiaratzeko dekretua igorri. Gaur egun Lapurdin bizi den euskal preso ohiak iazko martxoan deklaratu zuen Espainiako Auzitegi Nazionalean, telematikoki, eta atentatu horretan parte hartu izana ukatu zuen.\nEpaiketaren data zehaztu ez ezik, Auzitegi Nazionalak Urrutikoetxearen defentsak egindako eskaera bati ere erantzun dio, bertze auto batean. Abokatuak eskatua zuen Zaragozako atentatuari buruzko txostenak egin zituzten guardia zibilen datu pertsonal eta profesionalak emateko. Auzitegiak ez du onartu eskaria, argudiatuta defentsak ez duela eman «zantzurik» atentatuaren eta guardia zibilen arteko ustezko lotura «estu, familiar eta profesionala» erakusten duenik.


DONOSTIA INNOVATION CHALLENGE 2020-21 | Antigua Luberri BHI\nDONOSTIA INNOVATION CHALLENGE 2020-21\nAurten ere parte hartu dugu Donostia Innovation Challenge-ek (Donostiako Udala) proposaturiko erronkan: “Covid-19a dela eta Donostiako hirian agerian gelditu diren arazoei irtenbidea ematea, teknologia berriak erabiliz”.\nGure ikasleak lau hilabetez aritu dira erronkarekin eta horretarako beharrezko ezagutzak landuz: negozio ideia baten diseinua, merkatu azterketa, komunikazio tresnak, negozio ideiaren bideragarritasuna…\nBost talde aritu dira lanean: Robotod 21, Myhealth, Hazelnut, ETG eta Ambimask. Robotod21 finalerako sailkatua izan da beraien robotika aurreratuaren proiektua aurkezteko. Ambimask taldea 3D inprimaketa teknologiarekin eta My Health adimen artifizialaren proiektuarekin ere izendatuak izan dira. Azken honek, My Health taldeak, Haizea, Maren, Unax, Joana eta Malen-ek irabazi dute aurtengo edizioko Adimen artifizialaren erabilerarik onenaren saria.\nZorionak denei egindako lanagatik!!!!!!!\nNextPLASTIKA ARLOKO PROIEKTUAK


Webgune multimedia batek Ataun eta bere ibilbide mitologikoak internetez ezagutzeko aukera ematen du\nElorretako saroia, Ataungo paisaia ederretako bat\nAtaungo Udaletxeak, Eusko Jaurlaritzako Landa Garapenerako Programaren babesarekin, herri gipuzkoar honetako mito eta kondaira zaharrak aurkezten dituen webgunea sortu du. Webguneak bertara hurbiltzea proposatzen du, elezaharrak gertatu ziren ingurua zuzenean ezagutzeko, baina ezin duenarentzat internet bidezko bisita egitea ere ahalbidetzen dio. Bi kasuotan, Jose Migel Barandiaran etnologo ataundarraren lana izan da eskaintzen denaren ardatza, izan ere Barandiaranek bere ikerketetan Ataunen bertan gertatu edo sortu ziren 37 elezahar bildu zituen. Webguneak bideoak, mapak, GPS sistema erabiltzen duten ibilbideak eta kondairak jasotzen dituzten MP3ak eskaintzen ditu.\nAtaun, Gipuzkoa. Munduko edozein tokitik, edozeinek Ataungo kondaira eta elezaharrak gertutik ezagutu ahal izango ditu, www.turismoataun.net webgunea medio. Sarean eskaintzen diren edukinen bidez --bideo, audio eta argazkiak--, webguneak bisitariak bertan sentiarazi nahi ditu, baina Ataunera etortzeko aukera dutenentzat kondairak sortu zireneko inguruak bisitatzeko ibilbideak eskaintzen dizkio.\nGuztia aste honetan bertan aurkeztu dute Donostian Eusko Jaurlaritzako Landa Garapeneko zuzendariak, Juan Carlos Zuloagak, eta Ataungo alkateak, Bittor Orozek. Beste hainbat proposamenen artean, webguneak Ataungo herria airetik ikusteko aukera ematen du, informazio interaktiboz, webgunean bertan deskargatu daitekeen programa baten bidez.\nAldi berean, oinez egiteko hamabi ibilbide, mendi bizikletako hiru eta bisitaria mitologiaren lorratzetan eramango duten beste lau proposatzen ditu. Azken hauekin, bisitariek inguruetako kondaira eta elezaharren oinarrian dauden lekuak ezagutu ahal izango dituzte.\nHonez gai webguneak bestelako edukin ugari ere eskaintzen ditu: bideaok, mapak, GPSrako ibilbideak eta kondairak jasotzen dituzten audio artxiboak. Artxibo hauek sarean bertan entzun daitezke edo erabiltzaileak MP3 formatuan deskarga ditzake, eta gero aldean eraman ibilbidea egiten duenean kondairak sortu ziren lekuetan bertan entzun ahal izateko.\nAtaun 1.500 biztanle inguru duen herria da eta Aralarko mendi eta basoen artean kokatzen da. Herriak landa giroa eta inguruetako natura ondo zaindu ditu eta oso aberatsa da bertako mitologia. Horretan eragin handia izan zuen Ataungo seme Jose Migel Barandiaran antropologoaren lanak, izan ere inguruetan sortutako 37 kondaira bildu zituen honek bere ikerketetan.\nInformazio gehiago, www.TurismoAtaun.net webgunean, hemen.\njmn, 2009/09/15 19:23


"Euskararen Interneteko egoeran eragiteko estrategiak behar dira" • ZUZEU\nEuskararen Interneteko egoeran eragiteko estrategiak behar dira –\nBilbon, 2018ko martxoaren 16an\nIker Sagasti, Lorea Bilbao eta Josu Waliño.\nBehatokiak Euskal Herriko Internet neurtu duen hiru urte hauetan datuak gutxi aldatu direla nabarmendu du Waliñok. Azken hiru urteotan antzeko emaitzak jaso izanak agerian uzten du Interneten hizkuntza ohiturak aldatzeko epe ertain-luzeko politikak behar direla eta argazkia ez dela egunez egun aldatzen. Euskal Herriko webgune guztiak aintzat hartuz gero, euskarazko edukia duten webguneak 26.663 dira, guztien %16.\nEuskara duten webguneen dentsitatea Euskal Herrian-2017\nEuskal Herriko webgune guztiak aintzat hartuz gero, euskarazko edukia duten webguneak 26.663 dira, guztien %16. Datu hori aurreko urteetako neurketetan lortutakoa baino zehatzagoa da, ikerketa egiten duen crawlerrean (neurtzeko erabiltzen den sistema) garatu diren hobekuntzei esker.\nInterneteko domeinuen dentsitatea Euskal Herrian-2017\nEuskararen erabilera oso bestelakoa da, fokua .EUS domeinudun webguneetan jarriz gero. Izan ere, .EUS domeinudun webguneen % 90ek euskara darabil. .EUS erabiltzen duten webguneen artean, euskara (% 90) eta gaztelania (% 83) dira nagusi. Ondoren kokatuko litzateke ingelesa (% 47), eta, oso presentzia txikiarekin, frantsesa (% 12) eta beste hizkuntza batzuk (% 11).


Etxebizitzaren Erabilerari buruzko Inkestaren definizioak - EEI - Garraioak - Euskadi.eus\nBizileku-habitata: udal barruti edo biztanle-eremu batean dagoen etxebizitza edo eraikin multzoaren motari esaten zaio:\nGunea: gune esaten zaio gutxienez hamar eraikin dituen multzoari, baldin eta kaleak, plazak eta bestelako hiri bideak baditu edo gutxienez 50 biztanle baditu.\nSakabanatua: gunean sartu ezin diren eraikinak edo etxebizitzak sakabanatuak izango dira.\nEtxebizitza: Etxebizitza moduan hartu behar da egitura aldetik bereizia eta lokabea den eta, eraiki, berreraiki, eraldatu edo egokitzeko moduagatik pertsonek erabiltzeko den esparrua, baldin eta beste erabilera batzuetarako bakarrik ez bada. Etxebizitza dira, halaber, aurreko baldintzak bete ez arren estatistika egin den aldian bizilagunen bat duten esparruak.\nGela guztiek edo gela multzo guztiek eta horien zatiek txoko bat, eraikin bat edo egituraz bereizitako zati bat okupatzen dute eta, horiek eraiki edo eraldatu diren modua dela-eta, pertsona bat edo gehiago bizi daitezen pentsatuta daude; erreferentzia-datan, ez dira guztiz beste helburu batzuetarako erabiltzen. Barrutian familia bat edo zenbait familia bizi daitezke, edota okupaziorik gabe edo hutsik egon. Jotzen da etxebizitza bat hutsik dagoela bertan pertsonarik bizi ez denean.\nBarrutia partzialki beste helburu batzuetarako erabil daiteke (kontsulta medikoa, ile-apaindegia, jostundegia eta abar). Hasiera batean etxebizitza gisa eraiki ziren, baina estatistika egin den unean soilik beste helburu batzuetarako erabiltzen diren barrutiak ez dira etxebizitzatzat hartzen (etxebizitzak erabat bulego, lantegi, biltegi eta abar bihurtu direnean).\nFamilia-etxebizitzak nagusi eta hutsetan sailkatzen dira eta, azken talde horretan, bigarren mailako etxebizitzak eta okupaziorik gabeak daude.\n1. Nagusiak (okupatuak): Urte osoan edo urteko zatirik handienean erabiltzen direnean (urtean 6 hilabete baino gehiagoan) pertsona baten edo gehiagoren ohiko bizileku gisa (erroldatuta egon zein ez).\n2. Ez-nagusiak (hutsik): etxebizitza nagusitzat hartzen ez diren etxebizitza guztiak. Honela sailkatzen dira:\na. Sasoikoak edo bigarren mailakoak: urtearen zati batean soilik erabiltzen dira, aldian-aldian edo noizean behin, eta ez dira pertsona baten edo batzuen ohiko bizilekua. Beraz, landa, hondartza edo hiriko etxeak izan ahal dira, oporretan, udan asteburuetan, aldi baterako lanetan edo beste aukera batzuetan erabiltzen direnak.\nb. Okupatu gabeak: sustitze-egoeran edo lehenago aipatutako egoeretako batean ere egon ez arren, hutsik egon ohi diren etxebizitzak (horietan ez da pertsonarik bizi).\nEtxebizitza familiar nagusia\nEtzebizitza familiar ez nagusia\nEtzebizitza familiar ez nagusia sasoikoak edo bigarren mailakoak\nEtzebizitza familiar ez nagusia okupatu gabeak\nEtxebizitza kudeagarriak: Jenderik gabeko etxebizitzen taldearen barruan, bigarren bizitokia ez diren eta aurri-egoeran ez dauden etxebizitzak eta merkatuan eskaintzen ez direnak (salgai edo alokairuan ez daudenak).\nItxia, bereizia edo independentea den esparru oro. Esparru itxia hormaz, murruz edo hesiz inguraturik eta sabai batez estalirik dagoenean, bereizirik dagoela esaten da. Esparru itxi hori ezin da beste esparru itxi batekin komunikaturik egon, eraikineko sarbide komunen bidez ez bada (eskailera, ataria, eta abar). Baldin eta esparru itxira kaletik edo lur-sail batetik (lur-sail pribatua nahiz publikoa, komuna nahiz partikularra izan), edo edozein eskailera edo korridoretatik zuzenean sar badaiteke, esparru hori independentetzat jotzen da. Tarteari ematen zaion erabileraren arabera, etxebizitzatzat edo lokaltzat hartzen da.\nZentsu-sekzioa: Udalerriaren zati bat da eta honako ezaugarriak ditu:\nerraz identifikatzeko moduko mugak ditu batez ere, besteak beste, lurraren gorabehera naturalak, eraikin finkoak eta bideak.\n1.000 eta 2.500 arteko egoiliar kopurua du, udalerri osoak biztanle gutxiago duenean izan ezik.\nZentsu-sekzio hiritarrak: Sakabanatuta duten biztanleria %10etik beherakoa duten zentzu-sekzioak.\nZentsu-sekzio landatarrak: Sakabanatuta duten biztanleria %10ekoa edo hortik gorakoa duten zentzu-sekzioak.


'Alfonbra magikoa', zinema aretoetan\nPublikatuta: 2019/03/22 14:40 (UTC+1) Azken eguneratzea: 2019/03/25 14:34 (UTC+1)\n'Alfongra magikoa' pelikula euskaraz ikusteko aukera izango da zinema aretoetan apirilaren 5etik aurrera. Aurretik, aurrestreinaldia egingo da martxoaren 31an Durangon, HIRU3ko kideentzat.\nZinema Euskaraz Zineuskadik sustatzen duen programari esker, Alfronbra magikoa pelikula euskaraz iritsiko da zinema-aretoetara apirilaren 5ean. Aurten Zinema Euskaraz programaren baitan estreinatuko den laugarren pelikula izango da.\nMila eta bat Gauetako kontakizun honek herrixka bateko mutiko baten ibilerak dakarzkigu. Bere ahuntz leiala, alfonbra hegalari bat eta hiri handiko kaleetan bizi den neskatila bat lagun dituela, munduan barrena abiatuko da eta hainbat etsai garaitu beharko ditu: sultan boterezale bat, bi kaiman goseti eta gaizkile doilor bat.\nKarsten Kiilerich da filmaren zuzendaria.\nHIRU3 komunitateko kideek beste inork baino lehen ikusi ahalko dute Alfonbra magikoa pelikula; izan ere, Durangon, Zugaza zinema aretoan, eskainiko dute honen aurrestreinaldia, euskaraz, martxoren 31an.


Jean-Louis Davanten "Antoine d'Abbadie, Abbadiaz" liburuaren aurkezpena Maulen\t2013-05-24\tJean-Baptiste Coyos\tLarunbatean, maiatzaren 18an, Jean-Louis Davant euskaltzainaren Antoine d’Abbadie, Abbadiaz liburua aurkeztu da Maulen, Euskaltzaindiaren eta Mauleko Herriko Etxeko Kultura Sailaren ekimenez.\nMixel Etxebest Maule-Lextarreko auzapezaren ongietorriaren eta Andres Urrutia euskaltzainburuaren eskerren ondotik, Jean-Louis Davantek azaldu du nor zen XIX. mendeko zientzialari, euskalari eta euskal kulturaren mezenas hori (1810-1897).\nGehiago... Idatzi iruzkina Ipar Euskal Herriko euskaltzainek urteroko bilkura egin dute\t2013-05-23\tPrentsa zerbitzua\tAtzo, maiatzaren 22an, egin zen Ipar Euskal Herriko euskaltzainen urteko bilkura, Baionako ordezkaritzan. Bilera hau urtero egiten da, Frantziako Estatuko Elkarte-legeak dioena betez, eta Iparraldeko euskaltzainek -oso, ohorezko eta urgazleek- parte hartzen dute. Iparraldeko euskaltzainez gain, Euskaltzaindiaren Zuzendaritzako kideak izan ziren.\nIdatzi iruzkina Euskaltzaindiaren webguneak 83.041 bisita izan zituen apirilean\t2013-05-22\tInformatika Zerbitzua\tEuskaltzaindiaren webguneak 83.041 bisita izan zituen apirilean. Webguneko orriek 410.067 bistaratze izan zituzten hil berean.\nIparraldeko euskaltzainek urteroko bilera egingo dute bihar


Autocares Aizpurua, autor en Autocares y autobuses para viajes\nIra 04 2018\n- Autocares Aizpurua Gure txokoak\nEuskal Herria bezalako toki gutxi dago munduan. Paraje ikusgarriak, gastronomia bikaina eta klima goxoa, ba al dagoz zerbait gehiago eskatzerik?\nGauzak horrela, turismoaren hazkundea nabarmena izan da uda honetan EAEn. Hala dio Eusko Jaurlaritzako Turismo, Merkataritza eta Kontsumoko Sailburu den Alfredo Retortillok. Uztaila eta abuztua bitartean, EAEko hotel eta landetxeetan 345.000 erregistro berri inguru zenbatu dira, gehienak atzerritarrei dagokienak, bereziki Gipuzkoan gorakada jarraitu egonik, batez ere Donostian.\nZalantzarik gabe, Euskal Herrian turismoak hazkunde marjina du, baina errekorrak hausten ari da. Zentzu honetan, IBILTUR-en datuen arabera, Euskadin lo egiten duten %79ak aisialdiarekin lotzen du bere egonaldia, hauen artean ibilbide turistikoak egitearen joerak hazkunde nabarmena duelarik, %20 ingurukoa.\nUda bukatzear dago, baina Euskal Herriak urte osoan zehar eskaintzen ditu turismo aukera paregabeak, ezagutu itzazu gurekin batera!\nUzt 05 2018\nIkasturte luze baten ondoren, gazteei iritsi zaie abentura unea. Udaran, Udalekuak nonahi! Usurbilgo Ziortza taldeko zenbait kide Peñaloscintosen (Errioxa) daude jada beraien udalekuez gozatzeko, eta beste batzuk Ozaetara, Bernedora eta beste hainbat tokitara joango dira. Haur eta gazte taldeak leku eta esperientzia berriak ezagutzen ibiliko dira uztaila eta abuztu osoan zehar.\nAprobetxa ezazue gazteok! Ondo pasa!\n- Autocares Aizpurua Kirolak, Deporte\nBide bazterrean hazitako familia, txikitatik errepidea presente. Anquetil, Bahamontes edo Merckx, gure etxe ondotik pasatzen ikusi ditugu, baita gogoz animatu.\nPasio hori etxean sartu zitzaigun, eta pasio horrek eraman zuen etxeko bat.\nBizikleta miresten ikasi genuen errepidea maitatzen, gurpil gainean edozein tokira iritsi ahal izanaren plazerra sentitzen. Gero Miguel Mari Lasa, Txomin Perurena edo Abraham Olano etorri ziren, eta beranduago Haimar Zubeldiak gure herria Frantziako Tourreko gailurretara eraman zuen.\nBizikleta beti izan da Aizpurua familiaren motorra, horregatik gaur, bizikletaren eguna dela, Zorionak ziklista guztiei!\n- Autocares Aizpurua Ospakizunak No Comments\n- Autocares Aizpurua Gure txokoak, Ospakizunak\nBertan da urteko lehen opor garai garrantzitsua, eta Aizpuruarrok zurekin batera bizi nahi ditugu. Ziurrenik, bidai aurreko prestaketetan harrapatuko zaitugu orain, eguraldi aurreikuspenak begiratzen, eraman beharreko arropa erabakitzen edo agian oraindik zer bisitatu jakin gabe.\nAzken egoera honetan zaudeten guztiontzat galdera bat luzatzen dugu, ezagutzen al dituzue euskal gatzagak? Euskal Herriak bere osotasunean esploratuak izan beharreko txoko miresgarriak eskaintzen ditu, eta gatzagak dira dudarik gabe hauetako batzuk. Euskal Herrian mota ezberdinetako bi ditugu, Gesaltza-Añana eta Leintz-Gatzagakoak.\nGesaltza-Añanan gatza egoteko arrazoia duela 200 milioi urte bertan egon zen ozeano handi bat da, honen lurrunketak ebaporita-geruza handiak eragin zituen hondoan, gatzaren ustiapenerako egoera egokia utziz. Añanan bisita mota ezberdinak eskaintzen dira, bertaratutakoen beharrizanetara moldatuz, gatzagez gain inguru paregabe bat ezagutzeko aukera emanez.\nLeintz-Gatzagan aldiz, XVI. mendean hasi ziren gatza ekoizten, Gipuzkoan gatz eskari handia baitzegoen besteak beste Ternuara bale bila zihoazen itsasontziak hornitzeko. Gorabehera ekonomien ondorioz, gatzaga 1954an itxi zen, 600 urteko aktibitatearen ondoren. Orain ordea, bertako historia ezagutzeko aukera paregabea dago.\nZalantzarik gabe, Euskal Herrian gatz ustiaketak pisu historikoa du, eta merezi du honen berri hartzea. Bisita ezazu gure herriaren urre zuria!\n- Autocares Aizpurua Ospakizunak\nSagardotegi garaiaren unerik beroenean aurkitzen gara. Sagardoaren lurraldea munduko epizentro dugu. Usurbil, Astigarraga edo Hernaniko kaleak jai giroz, musika eta kolorez betetzen dira. Gozatzeko unea da.\nEkoizleen esanetan, aurtengo sagardoa orekatua, aromatikoa, arina eta kolore gutxiagokoa da, baina zein da zure iritzia?\nZatoz Sagardoaren lurralde magikora, dastatu gure edabe miresgarria eta bizi ezazu Txotxaren abentura.\nAizpurua Autobusak zure zerbitzura dituzu festa honetaz inolako kezkarik gabe gozatu ahal izateko. Autobus edo minibus eskaintza zabala zure beharrizanetara egokitzeko. Zeren zain zaude?\nUsurbilen gaude, Gipuzkoako bihotzean. Zumetak margoturiko herrian. Artzeren letrek kantatutako herrian. Gipuzkoar sagardo gorenak bustiriko herrian. Oria ibaiaren urek bainaturiko herria, euskaraz bizi den herria, kirolari eta monumentuen herria.\nUsurbil, Aizpuruaren herria. Zatoz eta bisita gaitzazu!\nUrt 19 2018


«Ezker abertzalearen gauzei buruzko» saiakera-nobela idatzi du Joxe Austin Arrietak | El Diario Vasco\n«Ezker abertzalearen gauzei buruzko» saiakera-nobela idatzi du Joxe Austin Arrietak\n«Azken berrogei urteen halako balantze bat» egin du 'Terra sigillata'-n. «Ez diot uko egin errealitateari alde guztietatik begiratzeari»\nFELIX IBARGUTXI Miércoles, 12 marzo 2008, 10:01\nJoxe Austin Arrieta, atzo. [LUSA]\nDONOSTIA.DV. Terra sigillata publikatu du Joxe Austin Arrietak, saiakeratik hurbil dagoen eleberria. «Adin batera iritsi gara eta nire azken berrogei urteen halako balantze bat da liburu hau, nahiz jakin balantzeak behin-behinekoak direla», esan zuen atzoko aurkezpenean. Liburuko gaia Euskal Herriko arazo politikoa da azken batean, tarteka filosofia eta erlijioari buruzko gogoetak ere azaltzen direlarik.\nJoxe Austin Arrieta (Donostia , 1947) poesia, narrazioa eta itzulpena jorratutakoa da. 90eko hamarkadan Herri Batasunako mahaikidea izan zen. Abuztuaren 15eko bazkalondoa eleberria plazaratu zuen 1979an eta, ondoren, Manu militari (1987) nobela eta Labur aroz (1997) narrazio bilduma atera ditu. Poesiari dagokionez, azken liburua 2003an plazaratu zuen, Orbaibar zeritzana.\n«Ez zaitut engainatu nahi, balizko irakurle hori -jarraitu zuen-. Barruak agintzen dit abiso hau ematea: ezker abertzale konbentzionala gorrotatzen baldin baduzu, mesedez etzazula liburu hau irakurri. Gure gauzak dira- -eta». Baina liburuan era askotako ikuspegiak bildu omen ditu: «Alde bietako odolaren mintzoa agertzen da hemen. Zerbaitetaz harro egotekotan, horretaz nago harro. Ez diot muzin egin, uko egin, errealitateari alde guztietatik begira-tzeari. Nire koadrilako Ander Elizalde pelma eta txotxoloa da, baina arrazoi du: jaulkitzeko tenorea da, ez eraukitzekoa».\nAzken lerrootako hitz horiek azalpen bat behar dute. Jaulki, igaliak jaulkitzen (erortzen) dira arbolatik, baina Azkuek bere hiztegian dioenez, hitz horrek «adi-tzera eman» esan nahi du baita ere, eta gaztelaniazko «narrar» aditzaren ordaina ere izan daiteke. Bestalde, «erauki» aditzak errenditzea esan nahi du. Beraz, «narratzeko garaia da, eta ez errenditzekoa», nobelako protagonista horren iritziz.\nEleberrian hiru espazio ager-tzen dira: Saltus vasconum, (Des)Ager vasconum eta Mare vasconum. «Azkeneko hori garranti-tsua da. Kostakoa naiz eta aita Mutrikun jaio zen. Horko istorio batzuk ere sartu ditut», jarraitu zuen idazleak.\nEta liburuko izenburuko terra sigillata hori erromatarren zibilizazioko zeramika mota bat da. «Gaztetan, Aranzadikoekin, Arabako Elvillarreko Los Husos aztarnategian jardun nintzen indusketan. Han agertzen ziren horrelako zeramikak, eta izan zitezkeen, metaforikoki, oroimen zatiak. Denok saiatzen gara pusketa horiekin pitxarra osatzen. Beharbada sinbolismo pretentziosoa da, baina terra sigillata Euskal Herria bera da».\nEta pusketa txikiz osatutako puzzle baten antza du liburuak, egitura aldetik. Egitura konplexua. Atzokoan Txalaparta etxeko Mikel Soto editoreak esan bezala, liburuak ez du hasiera-korapiloa- -bukaera egitura klasikoa.\nEszenarioetako bat Hitzaz Mendi soziedadea da, non elkartzen diren adiskide batzuk, besteak beste literaturaz eta politikaz hitz egitera.\nBestalde, Arrietak esan zuen liburuko testuak askotan komentatu dituela kartzelan dauden bi idazlerekin: Jose Luis Alvarez Santacristina Txelis eta Jokin Urain.\nAurkezpenean Fito Rodríguez izan zuen lagun. «Generoak apurtu ditu bizitakoaz idazteko. Eta bere buruarekin lehian, leialtasuna bilatu du. Streap tease politikoa egin du Joxe Austinek», esan zuen EIEko lehendakariak.


'GAME OF THRONES': NON GELDITU GINEN? — Gaztezulo\n'GAME OF THRONES': NON GELDITU GINEN?\n'GAME OF THRONES': NON GELDITU GINEN? Non gelditu zen telesaileko pertsonaia bakoitza? Jarraian HBOk itxi behar dituen bost trama garrantzitsuenak topatuko dituzu! https://www.gaztezulo.eus/albisteak/game-of-thrones-non-gelditu-ginen https://www.gaztezulo.eus/albisteak/game-of-thrones-non-gelditu-ginen/@@download/image/Captura de pantalla 2019-04-03 a las 13.43.13.png\nNon gelditu zen telesaileko pertsonaia bakoitza? Jarraian HBOk itxi behar dituen bost trama garrantzitsuenak topatuko dituzu!\nAzkenik! Kostatu zaion arren, dagoeneko astebete eskas gelditzen da Game Of Thrones telesail famatuaren denboraldi berria estreinatzeko. Zortzigarrena eta azkena izango da; guztira, ikusleak sekulako tentsioan mantenduko dituzten 410 minutu, amaiezina zirudien trama borobiltzeko. Bederatzi urte itxaron behar izan ditugu Burnizko Tronuan behingoz nor eseriko den jakiteko. Tartean, hamaika enredo, makinazio, traizio, hilketa eta gerra gertatu dira, ibiltari zuriak patxada osoarekin gerturatuz joan diren bitartean. Negua iritsi da behingoz, baina... gogoan al duzu non gelditu zen pertsonaia bakoitza azken denboraldian?\n[SPOILER: Zazpigarren denboraldia edo aurrekoak ikusi ez badituzu, hemen utzi irakurketa]\n1. Arya Stark:\nAurreko denboraldietan, neska txiki galdua izatetik hiltzaile aparta bihurtzerako bidea egiten ikusi dugu Stark ausartena. Bidean etsai asko hil ditu, baina bere zerrenda famatuko asko oraindik bizirik daude; lortuko ote du Lanniesterren bat hiltzea? Cerseirekin akabatzeko aukera izango ote du? Eta batez ere, nolakoa izango da Arya eta Txakurraren arteko bilera? Gogora dezagun bikote bitxi honek ez zuela oso ondo amaitu; hain zuzen, Aryak hilzorian abandonatu zuen bere etsai-laguna...\n2. Cersei Lannister:\nCersei da telesail honetako gaizkile handia, eta azken denboraldian ere argi utzi zuen ez duela bere helburua bistatik galduko sekula: egunen batean denen erregina izatea. Berak du argien Burnizko Tronua bereganatzeko helburua, eta hala adierazi zion Jamie bere anaia bikia eta maitaleari; Cerseik ez du ibiltari zurien aurkako gerra handian borrokatzeko asmorik. Nahiago ditu denak abandonatu, ondoren ahuldutako irabazlea zapaldu eta garaile definitiboa izateko. Gainera, Euron Greyjoy eta bere tropen babesa du, eta ahaztu bazenuten, gogoratu haurdun dagoela berriro. Lannisterren saga ez da amaitu!\n3. Jon eta Daenerys:\nOtsoaren eta Dragoiaren arteko maitasun eta botere aliantzak gauza onak ekar ditzakeen sentsazioarekin utzi gintuen azken denboraldiak. Ibiltari zurien aurka egiteko asmo irmoa dute, eta baita herrialdeak batzekoa ere; gainera, bi pertsonaia hauen arteko batasunak beste hainbat pertsonia elkartuko diren itxaropena ekarri digu; Jonek bere anai-arrebak ikusiko ditu azkenik, eta adi, Branek sekretu garrantzitsu bat kontatu behar dio eta; bere maitale berria bere izeba ere badela. Nola hartuko ote dute?\n4. Tyrion Lannister:\nPertsonaia bikain honek ez zituen horrenbesteko une ederrak izan azken denboraldian, eta trama akzioruntz mugitu den heinean zertxobait ezkutatu zaigu; baina ez ahaztu Lannister azkarrak sekretu bat gordetzen duela, bere arreba Cerseirekin lotura izan dezakeena. Hain zuzen, azken denboraldian Cerseirekin bildu zenean, pertsonaiaren azkena izango zela pentsatu zuten askok; baina arreba gaiztoak ez zuen anaia hil. Zergatia? Denboraldi honetan jakin beharko dugu...\n5. Ibiltari zuriak:\nKostatu zaie, baina azkenean lortu dute Harresiaz bestaldera iristea, horretarako Daenerysen dragoi bat hil eta zonbifikatu behar izan badute ere. Heriotzaren armada iritsi da, eta harekin batera gerra handia. Ez dirudi etsai hau gelditzeko aukera asko dutenik telesail honetako protagonistek; HBOk berak zabaldu dituen kartelek eta trailerrek ere, ez dute itxaropenerako aukera askorik iradokitzen. Telesaileko lelo batek dioen moduan, istorio honek amaiera polit bat izango zuela uste bazenuen, ez zara adi egon!\nARTIKULU HAU INTERESATU BAZAIZU:\n'GAME OF THRONES'-EN ITZULERAREKIN EZ GALTZEKO, OINARRIZKO NOZIOAK


Filmak euskarazko azpitituluekin ikusteko instrukzio sortak dokumentatu nahi ditut wiki honetan. Hemen azaltzen diren prozedura eta eragiketetarako modu asko egongo dira seguruenik, baina nik ezagutzen ditudanak azalduko ditut. Prozedura funtsean sinplea da.\nBaina detaileak bihurriak dira. Film bat azpititulatuta ikusteko, funtzionatzen duen modu segurua da bi fitxategiren bidezkoa:\nBideoa, avi formatuan.\nAzpitituluen fitxategia, srt formatuan.\nIdealki, bi fitxategiak izen berarekin izango ditugu karpeta batean, eta luzapenagatik desberdinduko dira. Adibidez: steal_this_film.avi eta steal_this_film.srt\n(Sistema honek funtzionatzen du beste bideo formatu batzuekin ere, adibidez Mp4 eta Mkv formatuekin. Era berean AzpitituluFormatuak ere badaude Srt-z aparte, eta Ssa edo Sub formatuarekin ere funtzionatuko luke goiko adibideak).\nBi fitxategi horiek edukita, azpititulaturiko film bat ikus dezakezu gailu hauetan, OrdenagailuaPrestatu ondoren:\nPC batean: IkusiWindows\nMac batean: IkusiMac\nUbuntu duen ordenagailuan: IkusiUbuntu\nTelebistan: IkusiTelebista adibidez ChromeCast eta PopcornTime bidez\nBaina noski, ikusi aurretik, lortu egin behar irudiak eta testuak. Hortaz, nola egin dezakezu steal_this_film.avi hori eskuratzeko AVI formatuan, eta nola euskarazko azpititulu batzuk film horretarako SRT formatuan? Ea urrats hauek laguntzen dizuten:\nFilmak erauzi daitezke Dvd diskoetatik: ErauziWindows eta ErauziUbuntu\nFilmak jaitsi daitezke saretik: EskuratuFilmak\nLagun batek eman diezazuke .avi bat\nErdarazkoak lortu daitezke sarean: AzpitituluakErdaraz\nErdaratik euskaratu dezakezu zeuk (AzpitituluakEuskaratu) edo ea webgune honetan dauden: Azpititulu osoki euskaratuak (adi KalitateazOharra hemengoen euskara maila dela eta)\nAzpitituluakErauzi daitezke Dvd komertzialetatik.\nAzpitituluak formatu desberdinetan aurkituz gero, konbertitu Srt egokienera, ikus AzpitituluFormatuak\nYoutube edo Dailymotion-eko bideoetan egoten direnak eskuratzeko, http://downsub.com/\nBata eta bestea lortu ostean, sinkronizatuta daudela konprobatu behar:\nAzpitituluak eta filma sinkronizatzeko: SinkronizatuWindows eta SinkronizatuUbuntu\nFramePerSecond aldagaia, zenbat fotograma segunduko (Fps, framerate), kontuan hartzea ondo etor liteke.\nBeste eragiketa batzuk:\nAzpidatziak erre, bideo-fitxategi batean irudiaren parte izan daitezen: ErreUbuntu\nAzpitituluak itzultzeko gomendio onak\nAna I. Morales ItzultzailearenAholkuak\nMetodo bat, Luistxorena, adibide gisa.\nEa lortzen dugun denetarik dokumentatzea honako sistema eragileetan:


Eskubideak irakasten | Iritzia | Berria\nELA sindikatuak atzo baloratu zuen epaia. IÑIGO URIZ / ARP\nZaintzaile. Hala deitzen zaie ikastetxeetan irakasleek eskolak ematen ez dituzten orduetan ikasleekin egoten diren langileei. Batzuk bazkalorduan, beste batzuk ondoren, hainbat eta hainbat eskolak hasi aurretik... langile horiek denbora tarte ugari ematen dituzte ikastetxeetako haurrekin batera. Haien beharrak betetzen dituzte bakarrik gelditzen direnetan, zaindu egiten dituzte, eta, horrenbestez, hainbat gauza irakatsi ere bai. Hala ere, oporren eskubiderik ez zaie aitortu izan.\nBerriki atera den epai baten arabera, ordea, Nafarroako ikastetxeetako zaintzaileek udan soldata jaso ahal izango dute. Epaileak esan du behin-behineko irakasleei bezala ikasturte osoan ikastetxe publiko batean lanean aritu diren zaintzaileei ere oporrak ordaindu egin behar zaizkiela. Hau da, ez dela bidezkoa ikasturte amaieran kontratua eten eta langabeziara bidaltzea.\nAlbiste ona da epaitegietatik halako erabakiak etortzea. Baina aldi berean kezkagarria da oraindik egoera prekario horietan lan egiten duten langileak aritzea hezkuntzan. Martxoaren 8a igaro eta biharamunean, nola azalduko diegu gure seme-alabei haiekin egoten diren langileek ez dituztela beste langileen eskubide berberak? Esango al diegu emakumeak direlako gertatzen dela hori ziurrenik? Emakumeen Nazioarteko Egunaren ostean lantzeko eta gainditzeko irakasgai bat izanen da.


naiz: cartas - Gurasook ere, «murrizketarik ez»!\nGurasook ere, «murrizketarik ez»!\nMiren Goñi eta Iñigo Legorburu | Leoka Guraso Elkartea (Hernani)\nUztailean gaudelarik, jada 2020-2021 ikasturtea hasi da. Baina hasiera beldurgarria izango du kurtsoak martxa honetan, Koronabirusaz gain Hezkuntza Sailak beste birus bat gehitzea erabaki baitu: «murrizketak» du izena. Guraso elkarte bezala, izugarrikeria eta astakeria bat dela deritzogu Hezkuntza Sailak gure ikastetxe publikoetan langile zerrendetan hartu dituen neurriei, hurrengo ikasturtea ez-ohikoa eta zalantzez betea izango dela badakigulako. Hezkuntzak, eskenatoki ezberdinak aurreikusi dituen arren, guzti haiek langile gutxiagorekin aurrera eraman litezkeela hobetsi du. Hezkuntzan, langile publiko guztiak dira garrantzitsuak baina batzuk, are eta estrategikoagoak suertatzen dira. Gure Hernaniko Elizatxo ikastetxearen kasuan, orain arte lanaldi osoz zegoen eta 334 haurren kudeaketa zeraman jangelako arduradunari, lanaldia erdira murrizteko proposamena iritsi zaio; adibidez. Lanaldia murriztu, jangelako jarduna hain garrantzitsua denean familien kontziliazioarentzat? Are eta gehiago, iraileko berritasun eta hartu beharko diren prebentzio neurrien aurrean?\nGure eskaera xumea da: ikastetxeetako plantillak mantendu eta indartu daitezela eskatzen dugu, gure haurren ikasketak eta osasuna bermatu daitezen. Honenbestez, Hezkuntzari baliabide publikoak hobetu eta gehitu ditzan eskatzen diogu, etorkizunari zain egon gabe. Etorkizuna, gure haurrak direlako, orain eta hemen gurekin dauden gure haurrak.


Etorkizuneko mugikortasuna heldu da - Txorierri - Aikor.eus\nEtorkizuneko mugikortasuna heldu da\nAikor aldizkaria 2019-10-18 12:51\nMugikortasunari dagokionez, elektrizitateak gero eta garrantzi handiago hartu du azken urteotan. Auto hibridoak –gasolina eta elektrizitatea erabiltzen dituztenak– ohikoak dira gaur egun, baina horietaz aparte, bizikleta eta patin elektrikoak ere gero eta arrakastatsuagoak dira. Herritarren mugitzeko ohiturak aldatu egin dira, batez ere erabiltzaile gazteen artean.\nLaboral Kutxak bat egin du mugikortasun elektrikoarekin eta horregatik familiako erantzukizun zibilaren babesa handitu egin du. Beraz, bizikleta edo patin elektrikoa izanez gero, etxe-aseguruan sartzeko aukera dago. Laboral Kutxak ibilgailu hauek hartzen ditu bere gain: bizikleta elektriko edo mugikortasun pertsonaleko ibilgailu guztiak, baldin eta 50 kilo arteko pisua eta gehienez 30 kilometro orduko abiadura badute.\nGainera, etxe edo auto-aseguruaren prezioa Laboral Kutxan kalkulatzen bada, urte biko asegurua doan duten Orbea Gain F10 bizikleta elektriko bi zozkatuko dituzte. Era berean, 50 euroko oparia lortu ahal izango da auto-asegurua kontratatzen bada; 20 eurokoa, etxe-asegurua kontratatzen bada; eta 100 eurokoa, bi aseguruak kontratatzen bada.


hezkuntza Archives - Teketen\nJendartea eta teknologia uztartuz: udaran irakurtzeko artikulu bilduma\nIKTak Euskal Herrian: ikerketa, ezagutza eta ekintzarako abiapuntu berriak ikastarorako idatzitako zenbait artikulu aukeratu eta bildu ditut.\nazaroa 2, 2015\nDurangoko Azokako Kabi@ izango dugu aurten ere eta zuen proposamenak espero ditugu: Abenduak 4: Gazte/Hezkuntza. Abenduak 5: Jokoak/Euskara. Abenduak 6: Sortzaileak/Garatzaileak. Abenduak 7: Komunikazioa/Hedabideak. Abenduak 8: Komunitate eguna. Goizetan mintegi/tailer modukoak egin nahi ditugu, baian arratsalde guztietan zuen proposamenentzako tokia izango da. Abenduak 8, aurreko urteetan etorri zaretenok badakizue, baina besteontzako, komunitatea biltzeko eguna da. […]\nurria 19, 2015\nEuskal Herrian teknologiaren alorra ez dago geldirik, ez horixe. Hemen bi adibide, Durangoko Azokako Kabi@ eta Guifi.net sarearen hedapena. Durangoko Azokako Kabi@ izango dugu aurten ere eta zuen proposamenak espero ditugu: Abenduak 4: Gazte/Hezkuntza. Abenduak 5: Jokoak/Euskara. Abenduak 6: Sortzaileak/Garatzaileak. Abenduak 7: Komunikazioa/Hedabideak. Abenduak 8: Komunitate eguna. Goizetan mintegi/tailer modukoak egin nahi ditugu, baian arratsalde […]\nazaroa 30, 2014\nDurangoko Azokaren egitarau orokorraren barruan, aurten ere Kabi@ren ateak zabaldu ditugu. Kabi@ teknologia eta eduki libreen gunea da. Dakizuen bezala, helburua kultura digitalaren eremuan euskaraz diharduten eta aktiboak diren pertsonak biltzea da: sortzaileak, enpresak, web garatzaileak eta hezkuntza arlokoak. Egunero horietako esparru bat izango da protagonista. Asmoa eredu berriak ezagutzera emateko hainbat ekimen antolatzea da: […]\nurria 15, 2014\nDurangoko Azokaren egitarau orokorraren barruan, aurten ere Kabi@ren ateak zabaldu nahi ditugu. Kabi@ teknologia eta eduki libreen gunea da, eta helburua kultura digitalaren eremuan euskaraz diharduten eta aktiboak diren pertsonak biltzea da: sortzaileak, enpresak, web garatzaileak eta hezkuntza arlokoak. Egunero horietako esparru bat izango da protagonista. Asmoa eredu berriak ezagutzera emateko hainbat ekimen antolatzea da: esperimentazioa, sormena, […]\nuztaila 22, 2010\nEHUk antolatutako udako ikastaroak hasi dira. Horien artean, Euskara 2.0 jardunaldia antolatu dira, eta parte hartzeko aukera izan dut. Bertan entzun eta hitz egindakoaz ez dut laburpenik egingo, baina gehien interesatutako gaiak azpimarratu nahiko nituzke. Euskararen zabalkundea lortzeko kanpoan zein barruan erreferentzialtasuna bilatu behar dela azpimarratu da. Batez ere ikusgarritasuna lortu ahal izateko. Horretarako, sareetan […]\nmartxoa 20, 2010\nZein pozgarria den\nZein pozgarria da, zure idatziak norbaitek irakurri eta horiei buruz duen iritzia ematen duenean. Gutxietan gertatzen da, baina gertatzen denean oso pozgarria da. Berriako eskola digitala artikuluaren harira, lagun batek idatzi eta bertan esandakoarekin erabat ados dagoela esan dit. Baina, ez da hori bakarrik, artikulu horretan esaten dudana jada egi bihurtzen ari dira bi proiektuen […]\niraila 10, 2009\nSoftware librearen aldeko apustuak zentzu handia du, baina zentzu handiagoa hartzen du hezkuntza eta antzeko alorretan, non, onura ekonomikoez gain, balioek ere garrantzi handia duten. Azken asteetan Euskal Autonomia Erkidegoko gobernua hizpide izan da, euskal eskolentzat erosi behar dituzten 20.000 ordenagailuek Windows eta Microsoft Office programak izatera behartzen dituen esleipena dela eta. Software librea zer […]\notsaila 8, 2008\nHezkuntza sistema eraldatze bidean\nNire lanarengatik askotan tokatu izan zait irakasle eta eskoletako ikt dinamizatzaileei hainbat ikastaro ematea. Bertan pertsona ezberdinek dituzten jarrerak ere ikusi ditut, batzuk bere lanagatik erreta, beste batzuk gauza berriak ikasteko gogorik gabe, beste batzuk egunerokotasuneko lan teknikoek (ordenagailuak jarri eta konpondu) beste ezer egin nahi ez dutenak etab. Baina badago beste talde garrantzitsu bat […]


Udako amets bateko paisaia Bilarren | Araba Errioxa\nUdako amets bateko paisaia Bilarren\nILUNSENTIA / Cesar Leonek samurki eta gertuko urruntasunetik marraztu zuen BILAR.\nSolar de Samaniego upategiaren sormen zuzendari den Cesar Leonek, joan zen uztaila Bilarren eman ondoren, bertan egindako marrazki batzuk bidali dizkigu blogera.\nArabako Errioxako PAISAIA bere egiten dute gaur egun Cesarren begiradak eta eskuak.\nGure inguruan gainez egin du harridurak.Litekeena da norbaitek 44 urterekin deskubritzea talentu ezkutu bat daukala.Eta litekeena da, kemen eta karrez gainezka, inguruan duen guztia marrazten hastea estreinakoz: paisaiak, mahastiak, mendiak, eraikinak, upategiak, pertsonak…Litekeena da hala gertatzea. Eta gertatzen da.\nIragan ekainean, Cesar Leonek kontatu zidan marrazten hasi zela, bat-batean hasi ere. Orduan, zenbait marrazki erakutsi zizkidan mugikorrean.Ni harri eta zur nengoen.Otu zitzaidan lehen gauza eskatu nion: Bilarreko paisaia batzuk marrazteko blogean argitaratzeko, haren aitona, Feliciano, bilartarra zela jakinik.\nEGUN BATEAN agindutako marrazkiak iristen hasi ziren, Bilar islatuz.\nPuzzlearen piezak ezin hobeto ahokatzen ziren.Aurtengo udan, Cesarrek hilabete egingo zuen haren amona den Julia Fernandezen etxean, Bilarren, emaztearekin eta hiru seme-alabekin, Logroñoko etxebizitza berritu bitartean.Plana perfektua zen.Cesar Bilarrera bueltatu behar zen uztail osoa bertan emateko, haurra zelarik, 9 urterekin, paraje haien edertasun hunkigarria deskubritu zuenean bezala.\nHala, Sorginaren Txabola trikuharriaren herria 1983ko udan ezagutu zuen hark Bilarreko paisaia jasoko zuen –gizon helduaren begiradarekin– joan berri zaigun 2018ko udan.Sormen zuzendari eta editore erantzukizunei, marrazkilari afizionatuaren alderdia gehitu die orain Cesarrek.\nTRIKUHARRIA bere lagun leiala den zuhaitzarekin, udako egun batez.\nAgindua zor.Cesar Leonek bere marrazkiak bidali zizkidan poliki-poliki.Lurrean jesarrita irudikatzen nuen, edo horma baten gainean.Marrazkilari ñimiño bat irudikatzen nuen Toloñoko mendilerroaren oinean zoko-bazterrak miatzen. Begiak ixten nituen eta, marrazki bakoitzean, orori begira ikusten nuen, soseguz, patxadaz.Arabako Errioxako paisaia kulturalaren arima ukituz.Begiratuz, eta inoren begiradapean.Trikuharriaren begiradapean.Mendilerroaren begiradapean.Mahastiaren begiradapean.\n“Lurrean jesarrita irudikatzen nuen. Ia-ia ikusi egiten nuen marrazkilari ñimiñoa Toloñoko mendilerroaren oinean.”\n.- Bilar da zure haurtzaroko paisaia.\nHala da. Horrenbeste markatu nau horrek ezen ni paisaien zalea bainaiz, ez lekuen zalea.Beti hor dauden paisaiak dira.Aurtengo udan leku berberetan ibili nintzen paseatzen.\nIKUS mendilerroa Cesar Leonen trazuetan marrazki egina.\n.- Aldatu al dira duela 35 urteko paisaia haiek?\nMendilerroa hortxe dago oraindik.Trikuharria hor dago.Arteak beren lekuan daude.Mahastiak ere bertan.Etxeren bat gehiago dago…\n.- Batez ere… begira dagoena aldatu da.Zeu aldatu zara.\nJakina, orain beste modu batera ikusten dut dena.Orain ez dut haurraren xalotasunarekin begiratzen.\n.- Nola neurtu orain paisaiari ematen diozun garrantzia?\nErraza da.Kalera irteten nintzen aldiro, tartetxo batean geldi egoten nintzen autoan sartu aurretik, aurrean neukanari behatzeko.\nIZUGARRI MAITE DU zeruaren urdinpean mahastia zaintzen duen zuhaitz hori. Eta igartzen da!\n.- Marrazten hasi zinen.Hitz egiguzu une horietaz.\nIbilian nindoala, bizitzan lehenengoz, geldi-geldi geratzen hasi nintzen, mahasti bati begira, arteari beha… Mahasti bera marraztu dut leku desberdinetan arreta jarrita.Gauza bera Sorginaren Txabola trikuharri inguruan paseoan ibili nintzenean.Trikuharria hantxe dago, baina inguru hartatik dagoen bista, handik ikusten den guztia, ezinago ederra da, benetan.\nEz dagoela MAHASTIRIK bere marrazkietan? Horra hor!\n.- Paisaia bat marrazteko geldi egon beharra dago, eta behin eta berriro begiratu.\nLantziegoko errepide zaharrean ibiltzen nintzen paseatzen. Leku batean eseri eta iPad-ean marrazten hasten nintzen; beraz, arkatz digitalarekin egindako ilustrazio digitalak dira nireak.\n.- Marrazkiak dira, bai… baina batez ere ilustrazio sentimentalak.\nBai.Gustatu zait esan duzun hori.Nire haurtzaroko paisaiari zuzendutako begirada mantsoa da.Begirada zolia da, Bilarri, mendilerroari, arteei… inoiz zuzendu diedan begiradarik zoliena.\nNATURAK kultura, historia, argia, izana… daramatza bere baitan.\nMahasti batzuk mendilerroari begira daude, beste batzuk Logroñori begira, izan ere, Logroño nire hiria da, eta gogoko dut Logroñori begiratzea.\n.- Mahasti batzuk zuri begira zeuden, ez dakit sentitu zenuen.\nBada bai, hala da.Egia da.Erne zaudenean hori guztia eta askoz ere gehiago senti dezakezu.\n.- “Hara nola hazi den mutiko hura, Julia amonak Cesitar deitzen zion mutiko hura, a ze gizon puska bihurtu zaigun!”: horixe esango zuten mahastiek.\nOi, BH batean hara eta hona ibiltzen zen mutiko hark gelditzen eta begiratzen jakin du orain.Lehen, paisaia mugimenduan ikusten nuen bizikletan nindoala.Orain paisaiaren aurrean jarri eta elkarri begiratzen diogu.Eta irribarre egiten dugu.\nJULIA, 93 urterekin, inoiz ‘Cesitar’ mutikoa izan zen haren besotik helduta.\n.- Aizu, nola azaldu 44 urterekin marrazten hastearena?\nBetidanik gustatu izan zaizkit bidaia koadernoak. Atsegin dut nonbait eseri eta bertatik ikusten dena marrazten hasten den jendea.Pazientzia hori, mantsotasun hori, xehetasunak zaindu behar hori, behaketa hori, aurrean benetan dagoena ikusteko jakinmin hori… Hori guztia galdu egin da, abiada bizian bizi gara eta.\nJulia AMONA, Cesar Leon Perez bilobaren marrazkian birsortua.\n.- Paisaia zalea zara.Ondo dakizunez, UNESCOren eskutik Arabako Errioxako Ardoaren eta Mahastiaren Paisaia Kulturalaren deklarazioa lortzea amesten dugu.\nUNESCOren Paisaiaren proiektua dela eta, asko irakurri dut paisaia kulturalari buruz, eta horrek are gehiago indartu du Arabako Errioxako paisaiarekin daukadan harremana, lehendik ere oso sendoa zena.\n.- Eskerrik asko, Cesar.Ikaragarri gustatu zait zure amona ere marraztu izana, eta Cesitarri buruz hitz egin izana.\nBada jakizu marrazkia nire amari bidali diodala, eta hunkituta deitu didala, inork nire amona marraztu duen lehen aldia izan da eta.Beraz, eskerrik asko, Julio.


Herri Ondarea :: Aitak narruagaz abarkak egin\nGanaduaren narrua bere aprobetxetan eben. Lehenengo, kamaran zabaldu, untzeakaz eskinatik lotu, karea bota eta sikatzen ixten zan. Horregaz narruagaz abarkak-eta egiten ziran. Eurenean aitak egiten ebazan beheko sueteko txixiluan jesarri eta puntzoi bategaz zuloak eginda. Etxeko danentzat egiten ebazan eta pare bat baino gehiago, arin bustiten ziran eta. Gero urten eben gomazko abarkek eta inguruek.


ELIKA Ganadería | Animalien ongizatearen etiketatzearen inguruko txosten berria - ELIKA Ganadería\nBidaltze data 22 apirila, 2022\nEBk ikerketa bat argitaratu du eta bertan animalien ongizatearen etiketatzearen inguruko informazioa jaso eta aztertzen du.\nDokumentua 2021eko apirilaren eta 2022ko otsailaren artean egin da eta kontsumitzaileen datu kuantitatibo eta kualitatiboak jasotzen ditu baserriko animalien ongizatearen estandarren inguruko ezagutzari dagokionez. Era berean, etiketatzean eska dezaketen informazioari buruzko datuak jaso dira. Txostenaren xede nagusia da EB laguntzea Europa mailan egin daitezkeen ekimenetan.\nIkerketak EBn dauden 51 etiketatze‑sistema izan zituen ardatz; sistema horien 17 ekoizpen ekologikokoak dira.\nHonako hau da txostenaren ondorioen laburpena:\nKontsumitzaileek argi adierazi dute animalia‑jatorria duten produktu guztien ekoizpenerako erabiltzen diren animalien ongizateari buruzko informazioa behar dutela.\nProduktu ekologikoak: ez dago argi kontsumitzaileek etiketatze honi dagokionez duten konfiantza. Ondorioz, ez da betetzen informazio‑eskaera.\nEstatu Kide bakoitzaren etiketa askok zalantzak sortzen dituzte, eta ekoizleengan eragin txarra izan dezake horrek.\nInformazioaren formatua ganadua hazteko baldintzei dagokionez ez da egokia: publikoaren pertzepzioak eta arloko teknikarien ebaluazioak adierazten du ongizateari dagozkion gaiak ez zaizkiola publiko orokorrari iristen.\nAnimalien ongizatearen etiketatze‑sistemen dimentsio ekonomikoak argi uzten du kostuei, operadoreen diru‑sarrerei eta kontsumitzaileek ordaintzeko duten prestutasunari dagozkion gaiak oso konplexuak direla. Orokorrean, erosleak ordaintzeko prestutasun handiagoa dute animaliak hazteko baldintzen inguruko informazioa badute eta uste badute produktuaren kalitatea altua dela.\nAnimalien ongizatean etiketatze‑eskemen eragina ongizatearen inguruko egungo araudiaz gaindikoa da: etiketatzeak legeria hobe betetzen laguntzen du; izan ere, Agintari eskudunak egindako kontrol ofizialez gainera, kontrol gehigarriak egiten dira.\nLaburbilduz, kontsumitzaileen beharrak ez daude asebeteta eta eskaera argia dago. Gainera, EBn animalien ongizatearen etiketatze‑sistemen egungo egoera sinplifikatu eta horren inguruko kontzientziazioa handitu behar da.\nHorrenbestez, ikerketaren emaitzek adierazten dute “baserritik mahaira” estrategiaren testuinguruan interesgarria dela Batzordeak aintzat hartzea etiketatze aukerak, elikakatearen bidez produktuaren balioa hobe helarazteko.